Socrates: Bapa Falsafah Agung Barat

Socrates, ahli falsafah terkenal sepanjang zaman, yang mindanya dianggap antara yang paling halus dan rumit pernah wujud dalam tamadun manusia. Kem4tiannya merupakan detik gelap bagi sejarah Athens dan manusia. Namun, pemikiran dan ajaran-ajarannya terselamat dan masih terus hidup, menyuluhkan cahaya selama 2500 tahun. Plato, Aristotle, Nietszche dan ramai lagi pemikir ulung sepanjang zaman sama sekali tidak berupaya memberikan analisis muktamad perihal idea-idea Socrates. Kami juga tidak berhasrat untuk menyinggung tentang hal ini di dalam artikel ini. Namun, artikel kali ini memberikan peluang bagi anda yang mahu mengenali Socrates, yang mahu mendapatkan sentuhan atau gambaran tentang kehidupan dan pemikiran ahli falsafah yang masyhur ini.

Socrates dilahirkan pada tahun 470SM dan meninggal dunia pada tahun 399SM di Athens. Beliau lahir di dalam sebuah keluarga yang miskin dan daif. Bapanya adalah seorang pemahat arca manakala ibunya pula adalah seorang bidan. Socrates pada awalnya mengikuti jejak langkah bapanya sebagai pemahat arca, profesion lazim pada masa itu. Namun kemudiannya, beliau berhenti dan mendedikasikan hidupnya untuk falsafah.

Maklumat tentang latar belakang pendidikan Socrates tidak dapat diketahui. Lantaran itu, kita hanya boleh mengandaikannya sahaja. Sebahagian ilmuwan menduga bahawa beliau belajar secara sendiri, berdasarkan ajarannya tentang pemerhatian terhadap dunia dan penghuninya.

Banyak maklumat yang kita ketahui tentang Socrates datang daripada penulisan Plato, yang menyatakan bahawa Socrates merupakan seorang lelaki yang jujur dan budiman, serta seorang rakyat yang mengasihi negaranya. Beliau tidak pernah gagal menjalankan tanggungjawab keagamaan dan politik seperti mengundi. Beliau turut terlibat dalam kehidupan berpolitik di Athens, negara kota yang sangat beliau kasihi.

SOCRATES SI TENTERA

Fakta yang kurang diketahui tentang Socrates adalah beliau juga pernah menjadi seorang tentera. Beliau berp3rang dalam tiga kempen P3rang Peloponnesian, di mana beliau memperagakan keberanian dan kegagahan yang luar biasa, di samping ketahanan menghadapi kesukaran semasa dan selepas pertempuran.

Dalam Symposium, sebuah teks falsafah oleh Plato, seorang pemuda bernama Alcibiades memuji keberanian Socrates serta kekuatannya yang tidak kalah kepada kesejukan dan ketakutan. Alcibiades mengatakan bahawa Socrates telah menyelamatkan nyawanya dalam pertempuran dan kemudian, enggan menerima penghormatan atas sebab itu

.Dalam Apology, iaitu laporan Plato tentang ucapan-ucapan Socrates dalam mempertahankan dirinya, Socrates menyamakan tindakan mengundurkan diri daripada falsafah dengan pengunduran diri seorang tentera daripada musuh apabila situasi pertempuran cenderung untuknya terbvnuh.

Terdapat satu kes undang-undang di Athens yang masyhur lantaran ia menggambarkan kualiti moral Socrates. Selepas berlakunya sebuah pertempuran laut, ketika ombak dan cuaca yang dahsyat membuatkan mustahil untuk pasukan tentera berpatah balik, para panglima yang sudah meriah kemenangan bertindak meninggalkan tentera-tentera yang terkorban (tidak dikebumi dan tidak diberikan penghormatan selayaknya) dan turut meninggalkan kelasi-kelasi yang berada di dalam kapal-kapal yang telah digenangi air.

Panglima-panglima tersebut bukan hanya meninggalkan mereka, malah mengejar armada Sparta yang sedang melarikan diri. Socrates merupakan seorang ahli boule, iaitu sidang rakyat Athens.

Bertekad untuk berpegang teguh pada prinsip berbanding digoyahkan dengan pandangan popular yang berisiko ditimpa pemulauan atau hukuman m4ti, beliau secara bersendirian menentang perbicaraan yang beliau anggap tidak mematuhi perlembagaan. Beliau menghalang undian sehingga gilirannya sebagai seorang ahli sidang tamat, yang sesudah itu para panglima tadi dikenakan hukuman m4ti.

SOCRATES DAN TIGA PULUH TIRANI

Setelah berakhirnya P3rang Peloponnesian dan pembubaran demokrasi, Athens ditadbir oleh Tiga Puluh Tirani. Socrates adalah salah satu pengkritik mereka yang paling keras dan beliau sering berkonflik dengan mereka, terutama sekali dengan rakan lama serta bekas pelajarnya, Crito dari Alopece.

Tiga Puluh Tirani bertindak balas terhadap individu yang dianggap sebagai ancaman terhadap mereka dengan cara merampas harta dan menjatuhi hukuman m4ti. Socrates sering bertelagah dengan Tiga Puluh Tirani ini dan enggan menerima autoriti mereka, sekaligus hal ini menjadi satu faktor utama yang membawa kepada hukuman m4ti yang dijatuhkan ke atasnya.

Walaupun Socrates merupakan salah seorang individu yang paling kabur sejarah hidupnya dalam dunia, beliau juga adalah salah seorang insan yang paling dipandang tinggi. Ahli falsafah ini langsung tidak meninggalkan walau satu patah tulisan sekalipun. Apa yang kita tahu tentang perjalanan dan ajaran falsafahnya datang menerusi individu-individu ulung lain pada era itu, iaitu Aristotle, Xenophon dan sudah tentu, Plato yang catatannya dianggap paling dipercayai dan tepat di antara semua.

Kem4tian Socrates yang diselubungi ketidakadilan mengejutkan masyarakat Athens pada masa itu, di mana Plato yang masih muda sedang berkembang besar sebagai seorang pemikir dan ahli falsafah sekaligus mendorongnya untuk merekodkan kehidupan dan ajaran-ajaran guru agungnya itu.

Salah satu karyanya adalah The Apology, iaitu himpunan ucapan Socrates dalam mempertahankan dirinya terhadap tuduhan penguasa Athens yang dilemparkan ke atasnya, dalam versi Plato. Hampir kesemua yang kita tahu tentang idea-idea falsafah Socrates datang daripada pelajarnya yang setia itu, yang juga merupakan salah seorang ahli falsafah terulung dalam sejarah manusia. Menurut Plato, titik mula dan akhir pemikiran Sokratik terletak pada mottonya, “Aku tahu bahawa aku tidak mengetahui apa pun.”

FALSAFAH-FALSAFAH SOCRATES

Socrates merupakan seorang ahli fikir yang mendalam pemikirannya dan gemar terhadap skeptikisme. Pemikiran dan persoalan-persoalannya secara umum berkisar pada permasalahan harian kehidupan manusia. Hal ini merupakan salah satu kaedah prinsip yang membezakan pemikiran Sokratik dengan ahli-ahli falsafah pra-Sokratik, yang lapangan khususnya meliputi falsafah alamiah.

Ahli-ahli falsafah pra-Sokratik antara lain termasuklah Zeno dan Pythagoras. Falsafah ini menolak mitos yang sebelum ini digunakan untuk menerangkan alam. Malahan, mereka cuba mencari penerangan rasioanl dan matem4tik bagi fenomena alam, di samping turut cuba menjawab persoalan-persoalan tentang alam secara logika dan munasabah.

Socrates mengasihi masyarakatnya. Beliau gemar berhubung dengan mereka, mendengar permasalahan mereka dan merenungi cara fikir mereka. Ajaran dan tutur-katanya sering berkisar mengenai nilai moraliti, keberanian, kebaikan, kesetiaan kepada undang-undang dan kepada negara.

Beliau juga menuding kesan-kesan negatif yang terdapat pada nilai-nilai yang berbalikan. Beliau mengajar golongan pemuda, terutama mereka yang kaya, agar tidak berlebih-lebih dalam hal material dan tidak terlalu menumpu pada penompokan harta, sebaliknya untuk bertingkah lebih bermoral dan mementingkan pengembangan jiwa. Beliau meyakini bahawa masyarakat boleh menyelesaikan masalah dan menemukan kebenaran dengan menggunakan logika sebagai alat.

Mungkin Socrates paling masyhur dengan kaedahnya yang dikenali sebagai ‘Kaedah Sokratik’. Socrates, dalam perbincangan ini, bertingkah seperti seorang yang dungu total atau bertingkah sepenuhnya seolah tidak menyedari isu-isu yang dibincangkan. Dengan mengajukan persoalan demi persoalan, beliau cuba berusaha untuk mencungkil kebenaran bersama ‘teman bicara’ yang pada akhirnya, selepas selesai menjawab kesemua persoalan itu, dirinya dibawa kepada ‘kebenaran’ sebagaimana yang disebut oleh Socrates sebagai kesimpulan bagi dialog-dialog yang dijalankan itu.

Dalam Bahasa Yunani, ia dikenali μαιευτική μέθοδος sebagai – kaedah ‘maieutic’, yang merujuk kepada tanggapan bahawa kebenaran itu berada di dalam minda dan – sama seperti bidan (pekerjaan ibunya) yang membawa seorang bayi lahir ke dunia, maka Socrates membawa kebenaran kepada teman-teman debatnya

Debat di antara Socrates dan Aspasia

Dalam pada keulungan dan kemasyhuran yang diraihnya, Socrates juga mempunyai ramai musuh fanatik, sebagai kesan daripada pengaruhnya yang besar dalam kalangan masyarakat dan penentangannya terhadap autoriti di zamannya. Malangnya, penentangan beliau ini membawa kepada kem4tiannya.

Perbicaraan masyhur ke atas Socrates, yang dianggap sebagai salah satu kes kegagalan keadilan yang paling sedih dalam sejarah manusia, membawa kepada penjatuhan hukuman m4ti ke atas ‘Bapa Falsafah Barat’.

Pada tahun 399SM, Socrates didakwa ‘gagal memperakui dewa-dewa yang diperakui kota’ dan ‘merosakkan pemuda Athens’. Ramai sejarahwan mempercayai bahawa pertuduhan ini direka berikutan salah faham terhadap persoalan-persoalan yang dilontarkan oleh Socrates semasa beliau mengajar dengan menggunakan kaedah Sokratik-nya. Hukuman ini menetapkan bahawa beliau perlu meminum racun.

Walaupun Socrates boleh sahaja menyelamatkan dirinya dengan melarikan diri dari penjara, beliau memilih untuk menghadapi kem4tian sama seperti beliau menjalani hidupnya – iaitu dengan penuh bermaruah dan penuh keberanian, meninggikan kepercayaan dan nilai-nilai yang beliau habiskan hidupnya untuk diajarkan kepada masyarakat.

FAKTA-FAKTA TAMBAHAN


Siapakah Wang So Dalam Drama Moon Lovers: Scarlet Heart Ryeo?

2016 mencipta suatu sensasi K-Drama atas kemunculan drama bersejarah Moon Lovers: Scarlet Heart Ryeo. Meskipun tidak mendapat rating yang tinggi di Korea, namun drama itu mendapat tempat di negara luar terutamanya Malaysia dan Singapura.

Namun begitu, hero drama ini lakonan aktor Lee Joon Gi melakonkan suatu watak sejarah dipanggil Wang So. Namun, benarkah Wang So wujud? Dan apakah cerita pembu-nuhan saudara-saudaranya itu benar mengikut sejarah Korea Selatan, atau lebih dikenali sebagai Goguryeo ketika itu?

Baginda ialah Gwangjong Of Goryeo tetapi lebih ‘mesra’ digelar Wang So. Ayah baginda ialah Raja Taejo, manakala ibunya pula ialah Permaisuri Shinmyeonsunseong. Dilahirkan pada 924, adik beradik keempat daripada 6 adik beradik seibu. Manakala mempunyai 19 adik beradik tiri dari gundik Raja Taejo yang lain.

DITABALKAN MENJADI RAJA

Daripada adik beradik seibu, baginda mempunyai tiga abang iaitu Wang Tae, Wang Yo dan Wang Mu. Wang Tae, abang sulungnya meninggal awal, manakala Wang Mu meninggal dunia pada 945, 3 tahun selepas ditabalkan menjadi putera mahkota.

Hanya Wang Yo yang tinggal, di mana memerintah hanya selama 4 tahun sebagai Jeongjong. Sebelum mati, dia menetapkan Wang So yang layak ditabalkan menjadi raja, berbanding anak sulungnya sendiri, Putera Gyeongchunwon.

Menurut catatan penyair Goryeo, Cho Seungno, “baginda berhati-hati dan lemah lembut, tetapi berani jika dia harus merebut peluang”.

Pada 13 April 949 pada umur 25 tahun, baginda ditabalkan menjadi seorang raja. Baginda Taejo sebelum itu sempat menyatukan Later Three Kingdom (Silla, Baekje, Guryeo), dan membuat suatu pakatan yang berkuasa dan berpengaruh melalui perkahwinan.

MEMBONGKAR KEBENARAN DI SEBALIK PEMBU-NUHAN ADIK BERADIK WANG SO

Wang So merasakan bahawa penyatuan tiga kerajaan itu memberikan ancaman. Kerana dua kerajaan lain mempunyai angkatan tentera dan bila² masa sahaja boleh memberontak. Wang So sekali lagi melakukan pembaharuan, dengan menjadikan pemerintahan mereka sebagai monarki mutlak. Untuk meningkatkan kekuasaannya, dia berkahwin dengan sesama ahli keluarga diraja berbanding keluarga bangsawan.

Beliau melakukan pembaharuan dengan mencipta undang-undang pembebasan hamba, kerana pada ketika itu keluarga bangsawan banyak yang mendera hamba. Keluarga bangsawan mempunyai banyak hamba, terutama tawanan pe-rang, yang bertugas sebagai tentera; mereka berjumlah lebih banyak daripada orang biasa dan tidak membayar cukai kepada kerajaan, tetapi kepada klan tempat mereka bekerja.

Hal ini melemahkan keluarga bangsawan. Ramai rakyat menyokong, tetapi ramai juga keluarga bangsawan yang menentang.

Pembaharuan Gwangjong tidak diterima dengan baik oleh para bangsawan, terutama oleh pegawai tinggi tentera yang membantu baginda Taejo dalam penubuhan Goryeo.

Perbezaan pendapat para bangsawan menyebabkan mereka melakukan pemberontakan, tetapi usaha ini gagal. Pada tahun kesebelas pemerintahannya, 960, Gwangjong memulakan se-rangkaian pembersihan (rombakan besar-besaran), membu-nuh penentangnya.

Di antara mereka, ada saudaranya Wang Won (putera kesembilan Hyoeun), yang disyaki atas dakwaan melakukan pengkhianatan dan diracun, putera raja Hyejong, Heunghwa, dan putera raja Wang Yo, putera Gyeongchunwon.

Wang So juga tidak mempercayai anak sulungnya Wang Ju, yang berusia lima tahun pada masa itu. Pada akhir pembersihan, hanya empat puluh dari 3200 orang Taejo yang berjasa yang membantunya dalam menyatukan Later Three Kingdom masih hidup.

Oleh hal yang demikian, begitulah bermulanya kisah bagaimana pembu-nu-han saudara-saudaranya.

Drama Moon Lovers: Scarlet Heart Reyo sebenarnya diadaptasi daripada novel China, Bubu Jinxin ataupun Startling By Each Step. Mungkin ceritanya hampir sepadan dengan Wang So, Gwangjong Of Guryeo, pihak drama menggunakan namanya sebagai hero drama ini.

Apa pun, drama yang lebih banyak fiksyen dari logiknya ini masih menjadi harapan pelbagai pihak supaya mempunyai siri kedua-termasuklah diri sendiri.

Artikel dikirimkan oleh Kdrama untuk The Patriots.


Kenapa Kita Tidak Boleh Berikan Air Masak Kepada Bayi?

Kehamilan
merupakan asbab paling utama di sebalik kemandirian setiap spesis. Bukan
manusia sahaja yang mengharapkan keistimewaan ini. Daripada seorang manusia,
proses kehamilan dalam tempoh jutaan tahun telah menyebabkan tebaran yang
sangat besar. Anggaran daripada Biro Rujukan Populasi menetapkan jumlah manusia
secara keseluruhan ialah 107 bilion (Stephenson, 2012). 7.7 bilion daripadanya
masih hidup pada hari ini.

107
bilion merupakan angka yang sangat-sangat besar. Pertubuhan Bangsa-Bangsa
Bersatu menganggarkan bahawa Bumi hanya boleh menampung seramai 11.2 bilion
orang sahaja (Geo Editor, 2017). Jumlah tersebut bakal dicecah pada tahun 2100,
berdasarkan congakan daripada purata kadar kelahiran. Bermakna, jika
difitrahkan hidup keabadian, manusia memerlukan 10 planet seperti Bumi.

Begitu
besarnya pengaruh kehamilan. Dan pengaruh inilah yang telah menjadi sebahagian
daripada naluri manusia. Bayi-bayi telah dikurniakan keupayaan untuk
menghasilkan benih jantina masing-masing, kecuali jika tidak berupaya. Wanita
pula jika dibenarkan akan mengeluarkan susu sendiri. Dan hasil daripadanya
wujudlah pengalaman bersalin yang diserahkan secara turun-temurun.

Dalam
zaman yang moden ini, ilmu turun-temurun tidak semestinya tepat. Antara masalah
kerap dihadapi ibu-ibu muda ialah tidak lain tidak bukan pengaruh kehamilan
yang dijelaskan. Sifat tidak mahu mengalah serta falasi “aku makan garam dulu”
berkali-kali menyukarkan keadaan. Dua perkara yang acapkali berlaku ialah (1)
memberikan bayi air masak dan (2) urutan uri, hanya berdasarkan asas ilmu orang
dulu-dulu.

Kedatangan
sains tidak menolak ilmu-ilmu ini. Sebaliknya sains membetulkan tanggapan salah
pada jalan yang benar. Malaysia merupakan negara yang penuh keberkatan kerana
berupaya untuk memberikan rakyatnya penjagaan kesihatan universal. Bermakna
rakyat mendapat perkhidmatan kesihatan yang berpatutan pada harga yang tidak
masuk akal.

Apabila
disebutkan dengan “tidak masuk akal”, gambaran paling mudah ialah mendapat
konsultansi dan ubat-ubatan mahal hanya pada harga RM1. Proses pembedahan yang
menelan belanja ribuan ringgit hanya perlu dibayar puluhan ataupun ratusan
sahaja.

Salah
satu kebaikan penjagaan kesihatan universal ialah adanya jururawat-jururawat
yang sedia berikan nasihat sekali lagi secara percuma.

Dengar Nasihat Jururawat Atau
Petua Kampung?

Bayi
tidak sama sekali boleh diberikan air masak kecuali pada umur enam bulan
keatas. Sudah menjadi perkara biasa bagi generasi lepas menasihati ibu bapa
muda supaya memberikan air masak. Bayi-bayi yang minum susu formula katanya
memerlukannya. Ada yang siap berikan skala 2:1 lagi.

Tanggapan
ini TIDAK BENAR dan MEMBAHAYAKAN. Menurut Deborah
Malkoff-Cohen MS, RD, CDN, CDE, bayi tidak perlukan apa-apa air selain susu
walaupun semasa musim panas (Schumacker, 2018). Air sangatlah tidak sesuai
untuk bayi bawah umur enam bulan walaupun pada isipadu sekecil mana pun. Air
boleh menyerap zat-zat penting daripada susu dalam usus halus bayi. Sengaja
mencairkan susu dengan lebihan air tanpa nasihat profesional pun boleh
menyebabkan keracunan air.

Antara
bahaya yang digeruni pihak kesihatan ialah sawan, atas gangguan imbangan
elektrolit bayi. Lebih-lebih lagi apabila ginjal bayi tidak begitu berkemampuan
lagi untuk menapis air masak. Walaupun jika bayi tidak sihat, sememangnya tidak
boleh berikan apa-apa cecair melainkan susu. Di Barat, sudah menjadi kebiasaan
untuk berikan jus ketika bayi tidak sihat. Gula dalam jus tersebut hanya akan
mengeruhkan keadaan, belum lagi dikira dengan air sekali.

Perkara yang sama diulangi pakar-pakar kanak-kanak di Pusat Kanak-Kanak John Hopkins di Baltimore. Air boleh menyebabkan badan kumuhkan sodium. Kekurangan sodium akan mengganggu aktiviti otak dan menurunkan suhu badan, sekaligus menyebabkan muka bengkak dan akhirnya sawan (Harding, 2008). Satu lagi, bayi juga tidak perlukannya kerana 80% daripada susu ialah air.

RUJUKAN:

Harding, A. (2008). Drinking water can be harmful to smallest babies. [online] Reuters. Available at: https://www.reuters.com/article/us-water-babies/drinking-water-can-be-harmful-to-smallest-babies-idUSCOL16728820080521 [Accessed 22 May 2008].

Schumacker, L. (2018). You shouldn’t be giving your baby water — here’s why. [online] INSIDER. Available at: https://www.insider.com/can-babies-drink-water-2018-2 [Accessed 14 Feb. 2018].

Stephenson, W. (2012). Do the dead outnumber the living?. [online] BBC News. Available at: https://www.bbc.com/news/magazine-16870579 [Accessed 4 Feb. 2012].


Apa Itu Black Hole?

Semalam merupakan pengumuman imej pertama Lohong Hitam (Black Hole) yang selama ini geng teori konspirasi dan anti-barat duk perlekeh. Imej ini sekali lagi membuktikan kebenaran Teori Relativiti Umum Einstein selepas penemuan gelombang kegravitian pada tahun 2016 – juga teori yang geng itu canang ‘sekadar teori’. ?

Imej ini diambil oleh Event Horizon Telescope (EHT) yang menggabungkan 8 teleskop gergasi di seluruh dunia. Imej yang ditangkap ialah imej Lohong Hitam di pusat galaksi Messier 87 yang terletak di sekitar 53 juta tahun cahaya. Mempunyai jisim seberat 6 juta kali lebih berat daripada matahari.

Apa itu ‘Black Hole’?

‘Black Hole’ atau ‘Lohong Hitam’ terbentuk hasil daripada kematian bintang. Syarat bintang ini untuk menghasilkan Black Hole mestilah mempunyai jisim seberat paling tidak beratus kali ganda lebih berat daripada Matahari.

Kalau tak, bintang tersebut tidak akan menjadi Black Hole, ia akan jadi White Dwarf atau bintang Neutron.

Setiap bintang ada dua tenaga yang membuatkannya untuk terus hidup iaitu tenaga nuklear dan tenaga graviti yang saling berlawan antara satu sama lain.

Tenaga nuklear ini menjalankan proses pelakuran yang membakar untuk membuatkan bintang terus hidup. Kalau bahan bakar dah tamat, bintang akan mati.

Selepas bintang mati, bintang ini akan jadi tiga benda saja. Sama ada Black Hole ataupun White Dwarf ataupun bintang Neutron. Kalau jisimnya cukup tinggi, ia akan jadi Black Hole.

Bintang berjisim yang lebih besar daripada Matahari mampu menghasilkan besi hasil daripada proses pelakuran nuklear. Pembentukan besi telah menyebabkan berlakunya ketidak-seimbangan antara tenaga graviti dan tenaga nuklear.

Ketidak-seimbangan ini akhirnya menyebabkan pusat bintang berkecai dan meletup menjadi ‘super-nova’ yang menerangi alam.

Kemudian, terbentuklah ‘Black-Hole’.

‘Black-Hole’ kekuatan graviti yang cukup tinggu. Kekuatan graviti Black-Hole sampai cahaya pun tak boleh nak lepas.

Maksudnya apa tuan-tuan?

Roket memerlukan kelajuan 40,320 km/h untuk melepaskan diri daripada graviti Bumi supaya dapat terbang ke angkasa. Kelajuan ini bersamaan 33 kali ganda kelajuan bunyi.

Cahaya pula mempunyai kelajuan bilion km/h yang mana kelajuan ini pun tak dapat nak lepas dengan graviti Black Hole.

Jadi, sesiapa yang masuk ke dalam Black Hole, tidak akan dapat keluar semula.

Sesiapa yang menghampiri Black Hole, masa di sekelilingnya akan bergerak lebih perlahan. Yelah, Black Hole kan mempunyai graviti yang tinggi.

Menurut teori kerelatifan umum (general theory of relativity) yang dirumuskan oleh Albert Einstein, masa akan semakin perlahan apabila berada di tempat yang bergraviti tinggi.

Tetapi, kalau masuk ke dalam Black Hole terus, masa akan terus berhenti. Masa tidak bergerak langsung. Dalam Black Hole ini ada singulariti.

Singulariti ini pertama kali dirumuskan oleh Stephen Hawking and Roger Penrose. Singulariti ini adalah sejenis titik. Titik ini terbentuk hasil daripada fabrik ruang masa yang ‘ditarik’ dan ‘diherot’ sehiggakan tiada isipidu dan tak ada permukaan.

Setakat ini, saintis tak dapat nak tahu sepenuhnya sifat sebenar singulariti ini.

Pembentukan singulariti ini telah menguatkan teori Big Bang tentang asal usul alam semesta yang bermula daripada singulariti.

Hukum fizik dan matematik hancur berkecai dan ralat untuk merumuskan sifat singulariti. Dia jadi macam kau bahagikan apa saja dengan nombor kosong. Kau akan dapat ralat ataupun ‘infinite’.

Black Hole mampu membesar dengan menyedut bintang-bintang atau objek-objek berjisim di sekelilingnya.

Stephen Hawking pernah merumuskan Black-Hole mampu melepaskan sinaran (radiation) yang hari ini dikenali sebagai sinaran Hawking (Hawking radiation).

Menurut Hawking, Black Hole melepaskan sinaran jisim. Sinaran jisim ini kecil saja Black Hole lepaskan. Ia akan teruskan lepaskan sinaran jisimnya sehinggalah Black Hole jadi tersejat dan terus mati.

Tetapi percayalah, Black Hole mengambil masa berjuta-juta tahun untuk tersejat. Paling tidak tunggu bintang-bintang di sekelilingnya mati dulu.

Sinaran Hawking ini sepatutnya dapat memberikan maklumat pasal Black-Hole sama macam bintang-bintang lain yang memberikan sinaran.

Tetapi menariknya, maklumat yang dilepaskan oleh Black Hole melalu sinarannya tak ada maklumat. Dia hancurkan semua maklumat yang dia serap.

Begitulah serba sedikit pasal Black-Hole.


Penggodam Amerika Jejaskan Internet Korea Utara

Dalam filem Skyfall, Q (Ben Whishaw) mendakwa boleh melakukan lebih banyak kerosakan dengan menggodam komputer dari bilik tidurnya daripada apa yang dilakukan oleh James Bond (Daniel Craig) dalam setahun. Mungkin ia sekadar jenaka bagi memperkenalkan Q baru. Tetapi bagi perkhidmatan keselamatan Korea Utara, ia ibarat hakikat pahit yang perlu ditelan selepas menjolok sarang tebuan.

Sarang tebuan yang dimaksudkan ialah cuba menggodam seorang penggodam dari Amerika Syarikat dengan tujuan mendapatkan teknologi godaman yang dimilikinya. Penggodam-penggodam Korea Utara menyangka cubaan mereka tidak diketahui si penggodam yang hanya dikenali sebagai P4x. Tetapi dia berjaya mengesan dari mana penggodaman dilancarkan dan mengkaji teknik godaman yang digunakan.

Sebagai seorang warga bertanggungjawab, P4x cuba melaporkan hal ini kepada pihak berkuasa termasuk Biro Siasatan Persekutuan (FBI). Namun begitu, dia merasa kecewa kerana aduan yang difailkan tidak dilayan. Mentanglah yang kena ikan bilis, ia dipandang sepi oleh mereka.

Lantas, P4x melancarkan aktiviti penggodaman yang menjejaskan infrastruktur internet Pyongyang menerusi serangan DDoS untuk membalas serangan penggodam negara itu. Serangan tersebut melumpuhkan semua laman sesawang awam kerajaan dan memperlahankan penghantaran e-mel.

DDoS ialah satu serangan di mana ia memalsukan trafik internet untuk memenuhi sistem, menguasai semua jalur lebar yang ada dan mengehadkan kapasiti pemprosesan server sistem. Serangan ini menyebabkan sesebuah laman sesawang tidak boleh diakses oleh pengguna.

Di Korea Utara, hanya pegawai tertentu dan ahli akademik terpilih sahaja yang menggunakan internet. Pada masa sama, sesetengah laman sesawang kerajaan yang disambungkan dengan internet seperti syarikat penerbangan Air Koryo dan portal berita dan propaganda Pyongyang, Naenara. Dalam tempoh dua minggu, laman-laman sesawang ini menjadi mangsa amukan DDoS yang dihantar P4x.

Pada awalnya, ramai menyangka aktiviti penggodaman ini dibuat oleh negara-negara Barat termasuk dari AS sebagai tindak balas kepada ujian peluru berpandu Korea Utara yang dibuat sejak awal tahun ini. Tetapi majalah Wired mendedahkan ia dilakukan oleh P4x yang mengeksploitasi kelemahan infrastruktur internet kuno Pyongyang. Tambahnya lagi semasa ditemubual majalah berkenaan, ia merupakan satu amaran kepada penggodam Korea Utara bahawa padah menanti sekiranya mereka cuba mensasarkannya selepas ini.

Penggodam Korea Utara sememangnya diketahui aktif dalam dunia jenayah siber. Pada 2014, bank pusat Bangladesh menjadi sasaran mereka dengan lebih AS$100 juta dilarikan. Dua tahun selepas itu, mereka mendedahkan pelan rahsia Korea Selatan sekiranya diancam prospek baru perang di Semenanjung Korea. Ini termasuk rancangan membunuh Presiden Kim Jong-un.

Tetapi yang paling terkenal ialah pada 2017. Pada tahun tersebut, mereka melancarkan virus perisian tebusan (ransomware) yang dipanggil WannaCry. Ia mengenai lebih 150 buah negara dengan lebih 200,000 sasaran dari stesen keretapi Australia hinggalah Perkhidmatan Kesihatan Kebangsaan Britain (NHS). Apabila sesebuah komputer dijangkiti virus ini, pengguna perlu membayar sejumlah wang tebusan menerusi Bitcoin.

Menariknya, ancaman WannaCry ditamatkan oleh seorang lagi penggodam bernama Marcus Hutchins. Hutchins, 22 tahun, bukan saja seorang penggodam tetapi penyelidik keselamatan siber dari Devon, England berjaya mengaktifkan suis kemusnahan (kill switch) sekaligus menghalang lebih banyak komputer daripada terus dijangkiti.

RUJUKAN

Jewers, C. (2022, 3 Februari). US hacker ‘in his pyjamas’ takes down North Korea’s internet


Blast From The Past: Patlabor (1988 – 2002)

Ulasan: Reza Shah (Penulis adalah “self-declared” mecha-gunjin-anime Otaku)

Senang cerita …. nostalgia. Generasi era Boomer, Gen X dan Gen Y sahaja terutama geng Mecha-Otaku, Patlabor adalah perkataan yang tidak asing lagi. Sebuah francais yang ada siri Anime, OVA, Movie Trilogy, Light Novel, Manga, video game dan Live Action Dorama / Live Action Movie. Diterbitkan pula oleh Headgear, satu group otai-otai animator & mangaka yang tahap LEGENDARY dalam industri manga / anime di Jepun.

PATLABOR @ Mobile Police Patlabor mengisahkan satu unit Tokyo Metropolitan Police yang mengendalikan kes-kes jenayah melibatkan Labor, iaitu jentera Robotik yang digunakan meluas di Jepun bagi tujuan industri / pembinaan / perlombongan / pertanian dalam segala sektor hingga ketenteraan. Unit Special Vehicle Section 2, Division 2 aka SV2 dibekalkan dengan 2 buah prototaip Patlabor bagi mengawal jenayah jentera Labor.

Tapi menyedihkan, walaupun kononnya “elit”, Unit SV2 jadi bahan lawak, jenaka serta makian kerana dituduh membazir duit rakyat, tidak berguna satu sen pun dan amat menyedihkan, organisasi Polis Jepun ada saja alasan hendak menutup Unit SV2 kerana dianggap “menghabehkan boreh” sebab kos penyelenggaraan Unit SV2 terlalu mahal sehingga menelan bajet ratusan juta yen.

Kerana itulah Unit SV2 ditempatkan di pengkalan terpencil jauh dari bandar, kena tanam sayuran sendiri, siap ada reban ayam sendiri, dan para anggota SV2 turut mengatur ekspedisi memancing di teluk berdekatan pengkalan. Selain itu cuma ada paling terdekat sebuah kedai runcit 24 jam diredah seminggu sekali untuk membeli barangan keperluan, dan sebuah restoran Chinese Food untuk pesanan take-away sahaja (order-lah Nasi goreng pattaya ke nasi goreng Sichuan. Restoran itu hantar nasi goreng biasa “take it or leave it”). Cubalah bayangkan, kena “survive” sendiri. Sudahlah satu pengkalan penuh berpuluh mekanik & “technician”, pilot 2-3 kerat tapi komander pula sekejap ada sekejap tiada (macam biskut chipsmore).

Kes jenayah robotik bukan banyak pun, maka anggota Unit SV2 terperap 24 jam kononnya berstatus “combat ready” tapi bermain video-game, tidur, termenung panjang, melayan ayam dekat reban, mengular, melayan internet, tengok video filem & jika rajin macam pilot Noa Izumi bersihkan (sebenarnya mandikan unit Patlabor kesayangannya Alphonse). Jika ada kes cuma setakat menahan pemandu Labor yang mabuk, mogok malahan sampai kes selamatkan binatang peliharaan tersangkut ke pokok pun Unit SV2 ambil punyalah terdesak asalkan kes janji ada. Sekali sekala dapat “job” gempak setakat jadi pak pacak “escort” duta-duta atau lawatan diplomatik wakil negara luar. Mana boleh tahan  selalu dibahan oleh unit-unit Polis Jepun biasa yang menyampah pada Unit SV2, ataupun Unit2 Tentera JSDF yang memiliki unit-unit mecha Patlabor tentera lebih canggih. Setiap hari pula SV2 kena menghadap makian pembangkang, diperli oleh pihak atasan Polis Jepun dan rakyat jelata pun membawang mengenai Unit ini. Sehingga media di Jepun seperti akhbar dan TV mengkritik Unit SV2 sampai tahap berita TV pun buat forum Unit Polis Patlabor SV2 membazir belanjawan negara Jepun.

Kisah dan senario “Slice of Life” disulami genre mecha action yang realistik era 1990-an bersama komedi memang menambat hati peminat siri Patlabor. Perangai watak-watak polis Unit SV2, mekanik dan watak tambahan dalam pengkalan Unit Polis Patlabor SV2 juga sangat dekat dengan kehudupa yang mirip kehidupan kita.

Ada kaki skema, kaki mengular, kaki game, yang gaya budak kampung, gaya budak bandar, gearhead, otaku mecha, takut isteri, pening bab duit dll. Berlainan perangai, tapi bab cari makan “breakfast / lunch / dinner” pula bersatu hati.

Cuma jika ikut trilogi filem Patlabor 1-3 bab komedi berkurangan bertukar menjadi “level dark comedy”, serius, “political drama”, “procedural investigation”, “hardcore detective”, “thriller” sci-fi mecha (ini kerana Unit SV2 masih lagi Unit Polis). Animasi trilogi filem berkualiti Gred A+.

SIRI LIVE ACTION DORAMA & FILEM “THE NEXT GENERATION PATLABOR”

Hebatnya penangan Patlabor ini sehinggakan ia adalah satu-satunya anime dari genre “Real Robot” diadaptasi ke siri Live Action Drama dan Live Action Movie iaitu “The Next Generation: Patlabor” pada 2014-2015. Siri Live Action Patlabor pun masih mengekalkan elemen komedi “Slice of Life” versi anime.

Namun begitu, diingatkan bahawa untuk mengikuti siri Patlabor ada 3 Timeline berbeza iaitu:

1) Movie Timeline:– Siri OVA Patlabor: Early Days – 7 ep (1988-89)– Filem Patlabor: The Movie (1989)– Filem Patlabor 2: The Movie (1993)– Filem WXIII: Patlabor 3 The Movie (2002)– Siri Live Action Dorama The Next Generation: Patlabor – 12 ep (2014-2015)– Filem Live Action The Next Generation: Patlabor (2015)

2) TV series Timeline:– Patlabor the TV Series – 47 ep (1989-90)– Siri OVA Patlabor The New Files – 16 ep (1990-92)

3) Manga Timeline – Patlabor (1988-94)

Apalagi, marilah terokai pengalaman Unit Polis Patlabor SV2 dan “adventure” mereka bersama Patlabor!

Rujukan:1. Patlabor Mobile Police TVhttps://www.animenewsnetwork.com/encyclopedia/anime.php?id=59

2. Laman Patlaborhttp://www.patlabor.info/

Artikel dikirimkan oleh Reza Shah untuk The Patriots.


Ontoros Antanom – Pahlawan Murut Yang Berjiwa Kental

“SEJARAH itu ditulis oleh orang yang menang” itulah frasa yang sering kita dengar apabila berbicara mengenai siri penentangan yang dilakukan oleh anak watan bagi membela nasib rakyatnya.  Itulah kenyataan berat sebelah yang sering ditulis oleh pengkarya barat mengenai perjuangan anak tempatan kita.  Jika James Brooke menamakan siri ekspedisinya ke pedalaman Sarawak adalah ekspedisi membanteras lanun, ia juga turut terpalit di Borneo Utara (Sabah sekarang) iaitu sewaktu pemerintahan British North Borneo Company atau Syarikat Berpiagam Borneo Utara British (SBUB) sejak dari tahun 1882 hingga 1946.

Nama pahlawan Murut ini mungkin tidak sehebat Paduka Mat Salleh yang sentiasa diangkat ceritanya sebagai perwira untuk orang Sabah suatu ketika dahulu.  Dek kerana itu agak kurang pensejarahan mengenai beliau namun inilah antara pahlawan anak pribumi Sabah yang dianggap legenda bagi masyarakat Murut kerana mampu menyatupadukan kaumnya untuk bangun menentang SBUB yang seumpama kadok naik junjung di bumi Sabah suatu waktu dahulu. Kebangkitannya telah menyebabkan SBUB “pusing kepala” sehingga menggunakan taktik paling kotor bagi menangkap dan membunuhnya.

Ontoros Antanom diberi nama dilahirkan di Sungai Salarom, Rundum pada tahun 1885.  Lahir di kalangan golongan aristokrat kaum Murut menyebabkan beliau sejak dari kecil sudah diasuh dan didedahkan dengan pelbagai ilmu mempertahankan diri dan kepimpinan bagi mempersiapkan dirinya untuk memimpin masyarakat Murut di Rundum.  Hutan belantara dan berburu itu tapak permainan semulajadinya yang menjadikan beliau seorang anak Murut yang dibanggakan oleh keluarganya.

Maka tidak menghairankan sekiranya Ontoros digambarkan sebagai seorang anak pribumi yang berbadan tegap serta berambut panjang ini adalah anak Murut yang begitu mencintai tradisi dan budaya masyarakatnya.  Sentiasa tampil lengkap berbusana tradisi Murut siaga dengan tombak dan pailang (parang Murut) tersisip di pinggang menampakkan kegagahannya serta menggerunkan di pandangan pihak lawan.  Tegas pada setiap butir bicaranya dan apa yang dikata beliau pasti akan dikotakan.  Begitulah hendaknya ciri-ciri seorang pemimpin yang dihormati suatu ketika dahulu.

Di dalam sejarah pemerintahan SBUB di Sabah bukannya satu rahsia bagaimana biasnya mereka memerintah bumi Sabah.  Untuk konteks masyarakat Murut diceritakan SBUB seringkali menampilkan cukai dan undang-undang yang tidak masuk akal seolah-olah masyarakat Murut itu sentiasa di bawah telapak kaki mereka.  Penghidupan masyarakat Murut yang sememangnya apa adanya semakin terhimpit apabila SBUB berkuasa di tempat mereka.

Arahan yang bukan-bukan SBUB seperti mewajibkan mana-mana keluarga Murut yang mempunyai lebih daripada dua orang anak untuk menyerahkan salah seorang kepada mereka bagi dijadikan buruh paksa tanpa bayaran upah, cukai kepala, cukai padi malah juga cukai tuak atau air tapai turut membuatkan kemarahan masyarakat Murut semakin memuncak. Selain itu hasil hutan yang menjadi sumber pencarian mereka juga turut cuba dirampas apabila SBUB membenarkan orang luar untuk mengambilnya yang kemudian dikenakan cukai.

Terdorong atas rasa ketidakpuasan hati inilah akhirnya Ontoros telah berjaya menyatukan masyarakat Murut untuk bersama beliau bagi menentang SBUB.  Yang menyertainya pula bukanlah hanya di kampung halaman beliau sahaja sebaliknya ada yang datang dari Tenom, Keningau, Pensiangan malah mereka yang mendiami sempadan Borneo Utara dan Kalimantan turut menyahut seruannya pada ketika itu.  Seperti ular menyusur akar begitulah juga taktik yang digunakan oleh Ontoros untuk menentang SBUB agar perancangan yang rapi sentiasa dilestarikan.

Dikatakan berkat kesabaran itu, Ontoros dan pengikut-pengikutnya telah berjaya membina kubu-kubu yang amat sukar untuk dijejaki.  Diceritakan kubu-kubu ini juga sebenarnya mempunyai terowong-terowong bawah tanah yang menghubungkan rumah penduduk perkampungan pada ketika itu.  Bukan satu tetapi banyak seperti kubu di Selangit yang dinamakan Silar Pinikit, Menining di kawasan hulu Sungai Telokosan, Kubu Liohon, Kubu Impal dan Kubu Salang.  Pembinaan kubu-kubu ini siap sepenuhnya sekitar tahun 1913. Walaupun hakikatnya kubu-kubu pertahanan sudah boleh digunakan namun Ontoros masih belum mahu menyerang SBUB lagi kerana beliau mempunyai perancangan yang cukup teratur.  Di sinilah dikatakan Ontoros menghantar pengikut-pengikutnya untuk sentiasa memerhati gerak geri penjawat SBUB tanpa disedari oleh mereka langsung.

Sekitar Februari 1915, kumpulan Ontoros yang seramai 900 orang Murut telah merapati pejabat SBUB di Pensiangan.  Kebetulan pada masa itu beberapa kakitangan SBUB serta askar-askar upahan mereka sedang berada di bangunan tersebut.  Terkejut dengan kehadiran panglima-panglima Murut di dalam jumlah yang besar menyebabkan mereka cuba berlindung dengan apa sahaja yang ada di dalam bangunan.  Pasrah dengan jumlah yang ramai itu menyebabkan mana-mana kakitangan SBUB dan tentera upahan mereka hanya mampu menyaksikan bangunan SBUB di Pensiangan musnah dijilat api kerana dibakar dengan sengaja oleh pengikut Ontoros.

Melihat kejayaan penentangan di Pensiangan, sekitar Mac 1915 pula bangunan dan tempat tinggal kakitangan SBUB di Rundum pula menjadi sasaran.  Untuk kali ini seramai 600 orang pahlawan Murut yang ikut serta.  Ketibaan mereka sememangnya sudah diketahui oleh SBUB malah sejak kejadian di Pensiangan lagi, SBUB telah mengambil langkah berjaga-jaga yang cukup teliti.  Namun walau hanya bersenjatakan sumpit, tombak dan parang berbanding tentera upahan SBUB yang menggunakan senapang moden masih tidak boleh melawan kemaraan pahlawan-pahlawan Murut.  Kemenangan tetap berpihak kepada Ontoros apabila segala kemudahan SBUB di Rundum turut dibakar dan kesemua mereka dihalau keluar dari wilayah Rundum pada ketika itu.

SBUB seperti hilang punca apabila satu persatu pejabat pentadbirannya dibakar dan dimusnahkan akhirnya turut melakukan serangan balas.  Sasaran serangan balas SBUB pada bulan April 1915 adalah ke kubu di Selangit iaitu kubu induk Ontoros.  Dengan kekuatan seramai 400 orang tentera upahan SBUB bergerak ke kawasan Ontoros dengan pelbagai senjata termasuklah meriam dan sebagainya.  Sungguhpun perang itu beralaskan senjata moden melawan senjata tradisional ianya tetap tidak mudah untuk ditembusi oleh SBUB.  Dikatakan perang SBUB ke atas kubu Ontoros di Selangit itu memakan masa hampir enam minggu lamanya dengan tiada kesudahan langsung.

Melihat kepada perkembangan ini juga menyebabkan SBUB bertindak untuk mengadakan perjanjian damai dengan Ontoros dan pengikutnya.  Bagi Ontoros inilah peluang yang baik untuk cuba berdiplomasi dengan SBUB kerana tiada gunanya untuk terus berperang seperti kata pepatah lama yang kalah akan menjadi abu, menang pula akan menjadi arang lalu beliau menyahut seruan gencatan senjata daripada SBUB. SBUB sendiri telah menetapkan mesyuarat gencatan senjata adalah di Rundum iaitu jika diperkira mengikut perjalanan darat akan mengambil masa hampir lapan atau sembilan hari dari Selangit.

Atas nama survival anak bangsa Murut pada masa itu, Ontoros dan pengikut-pengikutnya menuruti apa yang dirancangkan oleh SBUB.  Maka bermulalah episod perjalanan darat mereka ke Rundum.  Namun niat suci mereka untuk berdamai dan seterusnya memastikan SBUB keluar dari wilayah orang Murut rupa-rupanya adalah umpama rusa masuk perangkap.  Kerana sejak awal-awal lagi SBUB sebenarnya sudah memasang niat untuk membuat serangan hendap di ketika Ontoros di dalam perjalanan ke destinasi yang dijadualkan.

Masuk hari keempat perjalanan mereka itulah iaitu di satu lokasi sudah siaga beratus-ratus orang tentera SBUB menunggu beliau dan rombongannya disebalik hutan belukar.  Namun begitu walau diserang hendap, Ontoros dan pengikutnya tidak pernah menyerah kalah sebalik tetap melawan walau ke titisan darah yang terakhir.  Sayangnya kekuatan SBUB terlalu sukar untuk diatasi dan akhirnya Ontoros dan beberapa pengikutnya berjaya ditangkap.

Dendam kesumat SBUB terhadap apa yang dilakukan oleh Ontoros dan pengikutnya dilestarikan dengan pelbagai siksaan yang dikenakan keatas mereka.  Puas dengan segala siksaan dikatakan SBUB telah cuba membunuh Ontorus dengan menembaknya pada jarak dekat.  Hendak dijadikan cerita tiada satu das tembakan yang boleh mencedera mahupun mengambil nyawa Ontoros pada waktu itu.  Ini kerana mengikut kepercayaan masyarakat Murut, Ontoros bukanlah pahlawan Murut yang sembarangan kerana ilmu kebal telah lama dipelajarinya. Senjata moden tidak pernah lut di badan beliau.

Masyarakat barat sentiasa gerun dengan cerita mistik dan supernatural pahlawan pribumi di Borneo tetapi sentiasa panjang akal untuk melemahkan semangat mereka.  Pada kali ini dikatakan SBUB telah menjadikan pengikut setia Ontoros dan ahli keluarga sebagai galang gantinya. Ontoros dipaksa untuk memecahkan rahsia kekebalan beliau jika ingin melihat mereka selamat.  Kelemahan Ontoros telah berjaya dimanipulasi oleh SBUB yang mana akhirnya beliau menyerah juga demi kelangsungan hidup keluarga dan pengikutnya. Dikala nyawanya dihujung tanduk inilah, Ontoros menyatakan jika ingin melihat beliau mati haruslah tali pengikat di tangan dan kakinya dileraikan.

Usai sahaja membuka segala tali pengikat yang berada di tangan dan kaki Ontoros itulah tanpa menunggu lebih lama, SBUB telah menjalankan hukuman pancung keatasnya.  Maka terlerailah kepala daripada badan seorang pahlawan Murut yang paling berani di dalam sejarah kaum Murut di Sabah.  Gugurnya Ontoros ditangan SBUB di ketika usianya yang masih muda iaitu baru mencecah 30 tahun.  Sementara itu nasib malang terus menimpa lapan pengikut paling kanan Ontoros apabila dihukum buang daerah ke Kudat, Sabah.  Manakala yang lain pula ditangkap dan dijadikan buruh paksa bagi pihak SBUB tanpa bayaran seumur hidup.

Begitulah pengakhirannya cerita seorang pahlawan Murut bernama Ontoros Antanom yang matinya adalah untuk membebaskan masyarakat Murut daripada terus dibelenggu pemerintahan SBUB di Sabah.  Usia muda tidak pernah dijadikan alasan untuk tidak berjiwa kental menentang pemerintah asing yang cuba bermaharajalela di tanahairnya.

-HB-

#KamekSayangSarawakBah!

Rujukan:


Kekejaman Dilakukan Oleh Dua Beradik

Pada tarikh 4 April 2009, seorang budak lelaki berumur 11 tahun, bersama adik lelaki beliau yang berumur 10 tahun, memulakan rancangan jahat mereka dengan membawa dua orang lagi budak lelaki, masing-masing berumur 11 dan 9 tahun, ke sebuah anak sungai yang agak terpencil.

Perisitwa hitam ini berlaku di sebuah pekan dinamakan Edlington, South Yorkshire, England.

Licik

Kedua-dua mangsa yang sedang mengayuh basikal mereka di sebuah taman permainan berhampiran, telah ‘dipancing’ untuk mengikuti dua beradik tersebut dengan alasan, bahawa mereka ingin menunjukkan sesuatu.

Setibanya di lokasi kejadian, kedua-dua mangsa telah ‘dipow’ oleh dua beradik tersebut. Mangsa yang berumur 11 tahun itu diambil telefon bimbit beliau, manakala mangsa yang berumur 9 tahun itu pula, diambil duitnya.

Seksaan kejam

Walau bagaimanapun, tragedi malang tersebut tidak berakhir begitu sahaja. Dua beradik itu kemudiannya bertindak mendera kedua-dua mangsa samun mereka, dengan perlakuan yang tidak kita sangka boleh dilakukan oleh kanak-kanak.

Kedua-dua mangsa tersebut telah digigit, dipukul, serta dibaling oleh batu dan telah dijerut leher mereka menggunakan gegelung besi. Seterusnya, kedua-dua mangsa telah dibalut oleh sebidang kain yang kemudiannya dibakar.

Penderaan semakin rancak dilakukan, apabila dua beradik itu telah bertindak menikam tubuh badan kedua-dua mangsa yang mempunyai kesan lecur pada badan, menggunakan sebatang kayu yang telah ditajamkan.

Luka tikaman yang sangat teruk terhasil pada lengan salah seorang mangsa yang berumur 9 tahun itu, apabila terhasil sebuah luka yang berlubang, mencapai sehingga ke permukaan tulang.

Tidak puas hati lagi, luka-luka yang terhasil akibat penderaan itu telah dicucuk-cucuk pula menggunakan kayu tajam itu tadi, serta dicucuh oleh api rokok.

Kedua-dua mangsa kemudian telah diarahkan untuk membuka seluar masing-masing dan dipaksa melakukan perbuatan seksual di antara satu sama lain.

Ketika kedua-dua mangsa sedang berbaring kepenatan serta tidak berdaya akibat didera itu, sebuah sinki porselin yang secara kebetulan ditemui, telah dijatuhkan ke kepala mangsa yang berumur 11 tahun itu. Dua beradik pendera itu kemudian bertindak memijak wajah, kemaluan serta membakar telinga dan kelopak mata kedua-dua mangsa.

Sebahagian daripada perlakuan seksaan ini diketahui telah dirakamkan oleh salah seorang daripada pendera tersebut.

Ditinggalkan untuk mati

Apabila dua beradik tersebut mula bosan serta berasa ‘lenguh tangan’ akibat perbuatan kejam mereka, mereka hanya berlalu pergi begitu sahaja, meninggalkan kedua-dua mangsa yang berlumuran darah untuk mati di tepian anak sungai terpencil itu.

Bagaimanapun, perkara menakjubkan terjadi apabila mangsa yang berumur 9 tahun itu dapat bergerak, merangkak dan akhirnya mampu berjalan untuk meminta pertolongan.

Mangsa yang berumur 11 tahun itu dilaporkan berkata, “Saya tak boleh melihat, saya tak boleh menggerakkan badan. Awak pergilah, saya mati di sini.”

Selepas mangsa berumur 9 tahun berjaya meminta pertolongan, perkara pertama yang beliau minta adalah supaya mereka menyelamatkan kawan beliau.

Tidak lama selepas itu, mangsa 11 tahun itu dijumpai. Keadaan beliau pada ketika itu sangat kritikal, sehinggakan pasukan kecemasan mengambil masa yang agak lama untuk menstabilkan beliau.

Ditahan & Dihukum

Keesokan harinya, iaitu pada 5 April 2009, dua beradik durjana itu telah ditahan oleh pihak berkuasa. Rakaman video sebahagian daripada penderaan yang diambil mereka juga telah dijadikan bahan bukti di dalam mahkamah.

Dua beradik itu kemudian disabitkan kesalahan berikut: kelakukan yang mendatangkan kecederaan kepada mangsa, dan pelbagai kesalahan lain termasuklah melakukan serangan seksual.

Mereka dijatuhkan hukuman penjara dengan tempoh minimum penjara selama 5 tahun. Bagaimanapun, berikutan kedua-dua mereka masih dibawah umur, identiti mereka berdua tidak didedahkan.

Pada Disember tahun 2016, mahkamah memberikan perlindungan identiti sepanjang hayat kepada mereka berdua di atas alasan untuk melindungi daripada perbuatan balas dendam.

Mereka kini telah dibebaskan dari penjara apabila jawatankuasa parol mendakwa dua beradik ini telah direhabilitasi dan tidak lagi menjadi ancaman kepada masyarakat.

Semasa perbicaraan, ia telah didedahkan bahawa, dua beradik ini baru sahaja tiba di rumah keluarga angkat mereka di pekan Edlington ini, tiga minggu sebelum kejadian penderaan berlaku.

Mereka datangnya dari sebuah keluarga yang pincang dan bermasalah. Salah seorang daripada mereka juga mengaku pernah menghisap ganja ketika berumur 9 tahun lagi, selain daripada menonton DVD lucah serta filem-filem yang ganas.


Istana Sepachendera Yang Dibina Daripada Telur dan Madu

Kalau bercakap tentang kisah cinta agung, Shah Jahan yang bina Taj Mahal buat isterinya kan?

Tapi korang ada satu istana di Kedah yang boleh disamakan seperti Taj Mahal kerana pemiliknya membina istana tersebut buat isteri yang tercinta.

Istana ni dinamakan Istana Sepachendera sempena nama isteri Sultan Kedah, Sultan Abdul Hamid Halim Shah untuk isterinya iaitu Che Sepachendera.

Istana Sepachendera terletak di Jalan Kampung Baru, Alor Setar, Kedah. Namun istana ini terbiar sejak tahun 2000.

Istana ini telah dibina oleh Sultan Abdul Hamid Halim Shah iaitu Sultan Kedah yang ke-26 untuk Che Sepachendera, isteri pertama sultan pada tahun 1882.

Meskipun istana utama pada waktu itu ialah Istana Kota Setar (sekarang Muzium Diraja Kedah), Che Sepachendera menetap di istana yang telah dibina buatnya ini sehingga meninggal dunia pada 1907.

Apa yang menarik dengan istana ni ialah binaannya yang menggunakan putih telur dan madu lebah diambil dari Siam di bahagian dinding dan bumbung untuk menguatkan struktur bangunan itu daripada ditelan zaman.

Kedua-dua bahan itu berperanan sebagai gam melekatkan dan menguatkan struktur antara simen dan batu di bangunan terbabit.

Istana ni mempunyai campuran reka bentuk dari Siam dan Melayu kerana Che Sepachendera ini asalnya orang Siam.

Istana ni pernah sekolah Inggeris perempuan pertama yang dinamakan Sekolah Perempuan Kampung Baru. Istana ini berubah menjadi Cawangan Jabatan Pendidikan Negeri Kedah, kemudiannya Pejabat BOMBA dan Sekolah Bahasa Jepun pada 1942 dan 1943.

Fungsi istana ini berubah secara sepenuhnya pada tahun 2000 apabila ia dijadikan kediaman pelajar lelaki Kolej Lelaki Insaniah (KUIN). Tapi kini ia tidak berpenghuni dan terbiar tanpa sebarang jagaan.

Oleh: Azizul Farhan

Nak tahu lebih banyak lagi fakta menarik tentang budaya dan sejarah orang Melayu? Baca je KITAB TAMADUN MELAYU. Cepat klik dekat https://bit.ly/40FLVup


Boudicca: Srikandi Perang Melawan Empayar Rom

Pada tahun-43 Masihi, Empayar Rom telah menjajah hampir keseluruhan British Isles yang pada masa itu dikenali dengan nama Latin sebagai Britannia atau Britanni. Ketika itu, kebanyakkan masyarakat Briton (panggilan bagi semua kaum yng menetap di Britanni oleh Empayar Rom) terdiri dari beberapa suku kaum dan etnik seperti Welsh yang menetap di kawasan Wales, Cornish di Cornwall dan juga Bretons di Britanni.

Empayar Rom telah mengadakan suatu perjanjian persahabatan terhadap Raja Prasutagus dari puak Iceni yang menetap di Britain Timur agar bekerjasama dan diberikan kuasa autonomi ke atas wilayah mereka dari pentadbiran Rom. Walaubagaimanapun, perjanjian itu tidak bertahan lama akibat ketamakan Empayar Rom dalam melaksanakan proses Romanisasi terhadap wilayah jajahan mereka selepas kematian Raja Prasutagus. Beliau mewasiatkan isterinya, Ratu Boudica serta dua orang anak perempuan yang sepatutnya mewarisi takhta puak Iceni. Hal ini bertujuan untuk melicinkan proses asimilasi puak Iceni terhadap Empayar Rom dengan menghormati wilayah autonomi serta Ratunya yang baharu.

Wasiat Raja Prasutagus tidak dipedulikan oleh Maharaja Rom ketika itu. Akibatnya, puak Iceni dijarah oleh tentera-tentera Rom di mana penduduknya telah dibunuh dan diperkosa secara kejam, antaranya termasuk Ratu Boudica serta dua orang anak perempuanyna yang diperkosa serta disebat di khalayak umum. Selepas insiden tersebut, Boudica dengan rasa marah yang membuak-buak terhadap pengkhianatan Empayar Rom telah mengadakan mesyuarat bersama-sama puak-puak Briton terdekat. Beliau telah berjaya menyatukan masyarakat Briton untuk melakukan pemberontakan terhadap kekejaman yang dilakukan oleh tentera Rom sehinggakan beliau dikenali sebagai Ratu Perang. Sebagai sebuah protektorat Empayar Rom, beliau sepatutnya menanam hasil tanaman sebagai ufti bagi Empayar Rom.

Sebaliknya, pada musim panas tahun 60 Masihi, beliau telah berhenti menuai hasil tanaman dan mengumpul stok makanan serta senjata bagi menghadapi tentera Rom. Seperti wanita Briton yang lain, Boudicca dilatih sebagai pahlawan dalam teknik pertempuran dan penggunaan senjata. Walaupun dia tidak mempunyai pengalaman, dia seolah-olah mempunyai minda ketenteraan yang cekap dan seorang ahli strategi. Sejarawan Rom, Cassius Dio menggambarkan Boudicca sebagai: “sangat tinggi. Matanya seolah-olah menusuk ke jiwa. Suaranya sangat kasar dan kuat. Rambutnya yang tebal dan berwarna kemerahan melontar di bawah pinggangnya. Dia selalu memakai rantai emas yang besar di lehernya dan jubah tartan yang berkilat.”

Matlamat Boudicca bukan hanya membalas dendam untuk dirinya sendiri dan anak perempuannya, tetapi untuk membebaskan Britanni dari cengkaman pemerintahan Rom. Dia membuat rancangan untuk tenteranya untuk menyerang tiga bandar utama Rom di Britanni. Sasaran pertamanya adalah bandar kelahirannya, Camulodunum. Ia juga merupakan ibu negara dan simbol penguasaan Empayar Rom di Britianni. Dengan angkatan tentera sebesar 100,000 orang, Boudicca tidak mengalami masalah semasa memusnahkan bandar tersebut. Sebaliknya, dia menyembelih penduduknya yang terdiri dari imigran Rom yang berhijrah ke Britanni.

Gabenor Rom, Gaius Paullinus terkejut apabila mendengar tentang pemberontakan Boudica dan dengan cepat meninggalkan kempennya di Wales. Dia memecut ke Londinium (London) dengan kudanya, pada waktu ini, kota tersebut merupakan sebuah pusat kewangan kecil yang penting di Britanni. Tiba dengan pasukan tentera yang kecil, Paullinus merasakan bahawa dia tidak mempunyai kekuatan yang cukup untuk mempertahankan Londonium dan mengarahkan penduduknya dipindahkan ke kawasan yang lebih selamat.

Pasukan Boudica dengan pantas menyerang penduduk-penduduk yang panik. Mereka kemudian berpindah ke kota Verulamium (St Albans) dan menyapu saki baki rintangan serta membakar kota tersebut. Dalam masa yang sangat singkat, Boudicca dan pasukannya telah berjaya memusnahkan tiga kota paling penting di Rom Britanni, termasuk ibu negaranya. Dianggarkan bahawa pasukan Boudicca berjaya membunuh lebih 80,000 tentera Rom dan orang awam semasa pemberontakan mereka.

Boudica percaya bahawa sebuah lagi kemenangan akan akan merealisasikan impian mereka untuk merdeka dari kuasa Rom. Maharaja Nero hampir terdesak untuk mengundurkan semua tentera dan masyarakat Rom dari Britanni akibat krisis yang berlaku. Dengan jumlah tentera yang lebih sedikit, Paullinus akhirnya bercadang untuk mengerah bekas-bekas tentera Rom yang telah berkhidmat untuk menyertai kempen terhadap Boudica. Meskipun jumlah tentera Paulinus sedikit, namun, kebanyakkan veteran perang tersebut berpengalaman serta mempunyai disiplin yang tinggi. Dia mengumpulkan kekuatan kohortnya termasuk Legio XIV Gemina, bahagian-bahagian XX Valeria Victrix, dan mana-mana bantuan kerahan awam yang ada, berjumlah 10,000 orang.
Di pihak Boudica, kebanyakkan tenteranya kurang dilengkapi dengan senjata-senjata serta pakaian besi Rom, hal ini kerana mereka hanya bergantung terhadap stok senjata di kota yang dijarah mereka dan kebanyakkan yang lain menggunakan pedang yang digunakan petani-petani Iceni.

Paulinus telah memilih lokasi pertempurannya dengan strategik. Dia memilih jurang sempit dengan hutan di belakangnya, terbuka dengan dataran yang luas. Jurang itu melindungi sayap tentera Rom dari serangan sisi, sementara hutan tersebut menghalangi serangan dari belakang. Ini akan menghalang Boudica dari membawa kekuatan yang besar untuk berkumpul mengepung kedudukan Rom. Paullinus meletakkan kohort Legionarinya dengan rapat, dengan alat tambahan bersenjata ringan(lembing) di tepi dan pasukan berkuda di sayap kiri dan kanan.

Tentera Rom berdiri teguh dibelakang dinding perisai mereka dengan konsep testudo, menikam Briton yang akan datang dengan pedang pendek, gladius mereka. Boudica mendapati taktiknya tidak menjadi akibat daripada pemecah tentera Rom yang dengan cepat beralih dari posisi pertahanan ke posisi yang menyerang dan akhirnya memotong pasukan pemberontak. Boudicca tidak mempunyai pilihan selain berundur.

Para pemberontak telah pasti kemenangan ini akan membawa kepada kemerdekaan Britanni lantas membuatkan mereka membawa keluarga mereka ketika kempen. Dengan meletakkan gerabak kuda di sekeliling medan perang, ia telah menghalang pengunduran tentera pemberontak dan akhirnya terperangkap. Dianggarkan lebih daripada 80,000 pemberontak Briton terbunuh dan hanya 400 tentera Rom yang gugur.

Salah seorang mangsa tersebut ialah Boudica sendiri, walaupun punca kematiannya tidak diketahui. Sejarawan menganggap beliau meninggal dunia akibat luka-lukanya atau mengambil racun dengan anak-anaknya untuk mengelak dari ditangkap dan diseksa semula. Kebanyakkan tentera Briton yang terlibat serta keluarga mereka telah dihantar ke Rom untuk perhambaan. Tragedi ini hampir mengubah sejarah yang mampu membuatkan Empayar Rom berundur dari Britanni jika Boudica memenangi pertempuran Watling Street. Sebaliknya, Rom kekal di Britanni selama 350 tahun lagi. Semenjak pemberontakan Ratu Boudica, Empayar Rom telah melayan rakyat Briton dengan lebih hormat dan adil.

Walaupun Boudica kalah dalam pertempuran dan perjuangannya, Boudica diraikan pada hari ini sebagai srikandi kebangsaan dan simbol universal warga Britain bagi kebebasan dan keadilan. Bahkan Ratu Elizabeth dikatakan telah membaca sejarahnya dan mendapat ilham untuk mentadbir dengan tahap kekuatan yang sama ketika berhadapan dengan kekuatan asing, seperti Sepanyol.

Ini menunjukkan bahawa dengan mendalami sejarah terdahulu, ia mampu memberi impak yang besar terhadap pemimpin sesebuah negara. Ratu Victoria juga tertarik oleh legasi Boudica dan mengarahkan monumen Boudica diletakkan di hujung utara Westminster Bridge, yang berdekatan dengan Parlimen yang berkekalan sehingga kini. Kedua-dua nama “Victoria” dan “Boudica” membawa maksud kemenangan.

Rujukan

The Creative Assembly (2013), Total War: Rome II, computer program, Sega.
Aldhouse-Green, M. (2006). Boudica Britannia. Harlow, England: Pearson Longman.

Biography. (2018). Boudicca. [online] Available at: https://www.biography.com/people/boudicca [Accessed 24 Apr. 2018].

Cassius Dio Cocceianus., Cary, E. and Foster, H. (1981). Dio’s Roman history. Cambridge, Mass.: Harvard University Press.

Mark, J. (2013). Boudicca. [online] Ancient History Encyclopedia. Available at: https://www.ancient.eu/Boudicca/ [Accessed 24 Apr. 2018].

Snyder, C. (2003). The Britons. Malden, MA: Blackwell.

Unwin, C. and Hingley, R. (2006). Boudica: Iron Age Warrior Queen. Bloomsbury Publishing.


Paperclip – Cerminan Talam Dua Muka Amerika

Pada
satu malam November 1944, tatkala tentera Bersekutu (Amerika, Britain dan
Perancis) meneruskan kemaraan di Perancis, tiga pakar perang biologi pihak
berkenaan berkumpul di sebuah apartmen besar di Strasbourg dan meneliti
dokumen-dokumen yang ditinggalkan Dr Eugen Haagen. Haagen yang kini dikenali
sebagai pencipta vaksin demam kuning sebenarnya antara dalang penting dalam
eksperimen perubatan rejim Nazi Jerman dan kini dimahukan negara Uncle Sam itu
atas sebab pengetahuannya. Ya, Haagen merupakan sebahagian dari ribuan saintis
Jerman yang direkrut US menerusi Operasi Klip Kertas (Operation Paperclip).

Kembali
ke apartmen itu, kumpulan pakar yang diketuai Samuel Goudsmit menemui satu memo
mengejutkan dari Haagen terhadap pegawai atasannya. Memo tersebut berbunyi,
“Daripada 100 banduan yang kamu hantar, 18 mati semasa dihantar. Hanya 12
sahaja yang sesuai untuk eksperimen saya. Dengan ini, saya meminta kamu
menghantar 100 banduan lagi yang berumur antara 20 hingga 40 tahun, sihat dan
mempunyai keadaan fizikal sama seperti tentera. Heil Hitler.” Jika anda anggap
pendedahan ini sesuatu yang mengejutkan, reaksi anda tidaklah sehebat reaksi
kepimpinan tertinggi pihak Bersekutu melihat senjata baru dan canggih yang
dihasilkan rejim walaupun terus diasak kiri (Kesatuan Soviet) dan kanan (pihak
Bersekutu).

Reaksi
sebegini yang mendorong Jabatan Pertahanan menubuhkan satu pasukan petugas khas
elit sulit yang dipanggil Agensi Objektif Perisikan Bersama (JOIA) di mana
laporan mereka diserahkan kepada Jawatankuasa Perisikan Bersama (JIC) bagi
membolehkan mereka menasihati Ketua-Ketua Staf Bersama berkenaan ancaman
keselamatan negara. Dalam satu laporan mereka kepada Ketua-Ketua Staf Bersama,
JIC menyebut tentang keperluan US bersedia berhadapan prospek perang dengan
Soviet termasuk perang biologi dan kimia serta tarikh permulaan konflik sekitar
tahun 1952. Dan orang pertama dalam senarai teratas tentera Amerika ialah
pereka roket V-2 Wernher von Braun. Von Braun dan pasukan saintis roket Nazi
menyerah diri kepada pihak Bersekutu pada 2 Mei 1945 dan mendapat layanan baik
dari penawan mereka seperti sarapan berat berupa telur, kopi dan roti serta
katil empuk untuk mereka berehat.

Amerika
amat terdesak mendapatkan pakar-pakar sebegini berada di bawah kawalan mereka.
Ini kerana sekutu perang ketika itu iaitu Soviet turut melancarkan operasi
perekrutan mereka yang dikenali sebagai Operasi Osoaviakhim. Antara individu
penting yang berjaya dicuri pihak Soviet ialah Ferdinand Bradner, pembina enjin
pesawat Luftwaffe dan pengurus program V-2 merangkap kenalan von Braun, Helmut
Grottrup. Dan melihat kepada kesungguhan Britain dan Perancis mendapatkan
aset-aset Nazi Jerman ini untuk program saintifik dan awam mereka, tidak
hairanlah mengapa pihak tentera sanggup menawarkan apa sahaja termasuk
perlindungan dari tindakan undang-undang terutama membabitkan jenayah perang
dan kemanusiaan.

Satu
kebenaran pahit tentang Paperclip ialah kesanggupan satu negara memandang
sebelah mata masa silam gelap figura-figura ini atas nama kemajuan. Dan ini
membuatkan ramai figura tentera yang terlibat dengan Paperclip merasa tidak
selesa. Ini didedahkan dalam satu transkrip mesyuarat Jabatan Perang dalam satu
buku bertajuk Operation Paperclip: The Secret Intelligence Program to Bring
Nazi Scientists to America” (Little, Brown and Company) oleh penulis Annie
Jacobsen. Transkrip sulit ini mendedahkan situasi tegang dalam mesyuarat
berkenaan status saintis dan cendekiawan Nazi Jerman di mana seorang jeneral
berkata, “Salah satu peraturan operasi ini ialah ia bersifat sementara dan
sebaik kita selesai dengan mereka, mereka akan dihantar pulang.” Bagaimanapun, usul
itu ditolak seorang jeneral lain yang berkata, “Aku tolak cadangan itu. Pop
Powers (gelaran bagi seorang pegawai tidak dikenali) menolak dan seluruh
Jabatan Perang juga menolak.” Jeneral itu berbuat demikian kerana mengikut
polisi tidak rasmi US, saintis-saintis ini merupakan aset yang tidak ternilai
harganya dan boleh membantu mempercepat capaian negara berkenaan dari segi
kemajuan saintifik, ekonomi dan teknologi.

Operasi
sebegini bukan sesuatu yang mudah lebih-lebih lagi dengan pendedahan
jenayah-jenayah kejam rejim Nazi dalam media ketika itu. Majalah Life misalnya
menerbitkan siri gambar tentang keadaan di kem-kem tahanan seperti Buchenwald
dan Auschwitz. Dan mengikut dasar rasmi negara itu, mana-mana negara yang
melindungi pelarian-pelarian Nazi seperti Argentina dan Uruguay perlu
menghentikan tindakan tersebut dan mengekstradisi mereka ke muka pengadilan.
Tetapi seperti Amerika dan Soviet, negara-negara yang menjadi tumpuan
pelarian-pelarian ini turut menjalankan Paperclip versi mereka bagi
meningkatkan kemajuan ekonomi, saintifik dan teknologi di negara mereka. Ada
pula yang memang dikenali bersimpati dengan Nazi dan membenarkan mereka
berlindung seperti kes Juan Peron di Argentina.

Yang
pasti, sesetengah saintis ini bukanlah malaikat seperti yang cuba dipaparkan
dalam propaganda yang dicanang Presiden Harry Truman ketika itu. Ketua
penyelidik kanser Nazi Dr Kurt Blome mengakui beliau melihat sendiri pelbagai
bentuk penghapusan etnik yang dijalankan rejim termasuk kebuk gas dan proses
pemandulan secara besar-besaran. Von Braun dan rakannya Arthur Rudolph
dikatakan memilih tahanan-tahanan dari kem tahanan Buchenwald untuk dijadikan
buruh paksa untuk kilang pembuatan roket mereka. Ada ketikanya, bila latar
belakang gelap ini diketahui, tindakan paling tegas dikenakan ialah diusir
keluar dan ini menimpa beberapa figura termasuk Rudolph. Tetapi ada yang terus
dikekalkan walaupun dibantah Jabatan Keadilan Amerika Syarikat atas alasan ia
boleh menjejaskan keselamatan negara.

Menerusi
propaganda Jabatan Perdagangan, perekrutan saintis-saintis Nazi ini dikatakan
banyak menyumbang kepada kemakmuran Amerika termasuk kemajuan dari segi
teknologi dan ekonomi. Tetapi propaganda ini sengaja tidak menyelitkan
sumbangan Paperclip dalam bentuk persenjataan terutama perang kimia. Buktinya,
pembabitan Blome bersama Kor Tentera Kimia. Semasa bersama rejim Nazi Jerman,
beliau merupakan ketua program perang biologi mereka dan menggunakan eksperimen
penawar kanser sebagai samaran untuk eksperimen serangga sebagai ejen penyebar
penyakit.

Ideanya menggugurkan racun serangga dan bom kimia digunakan semasa Perang Vietnam dengan salah satu hasil kerjanya ialah Ejen Oren, racun serangga paling merbahaya dalam kempen berkenaan. Selain Ejen Oren, Blome juga turut bereksperimen dengan dadah seperti LSD untuk tujuan pengubahsuaian tingkah laku dan kawalan minda.

Di sesetengah negara, LSD turut digunakan sebagai serum kebenaran dan eksperimen ke atas manusia masih lagi dibenarkan. LSD seperti semua sedia maklum merupakan dadah yang digunakan sebagai bahan kawalan minda untuk projek sulit Agensi Perisikan Pusat (CIA) di bawah nama awal Projek Articok sebelum dikenali dengan nama MKULTRA. Salah seorang mangsa operasi ini ialah seorang doktor tentera bernama Frank Olson di mana dia diberi dadah LSD tanpa pengetahuannya.

Ini mengakibatkan Olson kemudiannya membunuh diri dengan melompat dari sebuah bangunan. Terima kasih kepada kontroversi kematian Olson dan skandal Watergate yang melanda Presiden Richard Nixon ketika itu, pengarah agensi iaitu Richard Helms mengarahkan semua fail berkenaan MKULTRA dimusnahkan. Ini menyebabkan kematian doktor tentera itu masih lagi menjadi kontroversi sehingga hari ini.

Tetapi tidak semua termakan dengan propaganda yang dikeluarkan. Lama-kelamaan operasi yang diklasfikasikan sebagai rahsia ini akhirnya terbongkar pada November 1946. Satu laporan mendedahkan tindakan Amerika menyeludup ratusan anggota Nazi ke negara itu dan 1,000 lagi dalam perjalanan ke sana. Pihak kerajaan cuba membuat kawalan kerosakan tetapi dianggap sudah terlambat.

Ramai figura terkenal menyifatkan Paperclip sebagai satu pengkhianatan seperti Eleanor Roosevelt dan Albert Einstein. Bila kontroversi operasi ini mencapai kemuncak pada tahun 1947, ketua staf tentera dan bakal presiden Dwight Eisenhower mahukan satu sesi penerangan diadakan. Sesi penerangan itu berlangsung selama 20 minit dan selepas selesai, Eisenhower bersetuju projek berkenaan memberi faedah kepada Amerika.

Legasi Paperclip terkenal sudah tentu roket Saturn, versi baru V-2 yang bertanggungjawab membawa Neil Armstrong, Edwin Aldrin dan Michael Collins ke bulan. Dan ia seolah-olah melegitimasikan sebab mengapa Amerika beria-ia mahukan mereka menjadi sebahagian daripada jentera teknologi dan saintifik mereka. Bagaimanapun, jika von Braun dan rakan-rakannya merasakan dosa silam mereka sudah terhapus menerusi pencapaian manusiawi ini, mereka salah.

Semasa era Presiden Gerald Ford, beliau sudah berkira-kira mahu menganugerahkan pelopor teknologi roket itu dengan Pingat Kebebasan Presiden. Tetapi hasrat Ford terbantut selepas seorang penasihatnya bernama David Gergen mengingatkannya akan masa silam von Braun semasa bersama rejim Nazi Jerman.

SUMBER

1.
Lewis, Danny. (2016). Smithsonian Magazine. Why the U.S. Government Brought
Nazi Scientists to America After World War II. https://www.smithsonianmag.com/smart-news/why-us-government-brought-nazi-scientists-america-after-world-war-ii-180961110/

2.
Gaia Staff. (2017). Gaia.com. Operation Paperclip. https://www.gaia.com/article/operation-paperclip

3.
Watkins, Jay. (2016). CIA. Operation Paperclip: The Secret Intelligence Program
to Bring Nazi Scientists to America. https://www.cia.gov/library/center-for-the-study-of-intelligence/csi-publications/csi-studies/studies/vol-58-no-3/operation-paperclip-the-secret-intelligence-program-to-bring-nazi-scientists-to-america.html

4.
Callahan, Maureen. (2014). New York Post. Behind the secret plan to bring Nazi
scientists to US. https://nypost.com/2014/02/01/behind-the-secret-plan-to-smuggle-nazi-scientists-to-america/

5.
Harnden, Toby. (2010). The Telegraph. Secret papers reveal Nazis given ‘safe
haven’ in US. https://www.telegraph.co.uk/history/world-war-two/8132550/Secret-papers-reveal-Nazis-given-safe-haven-in-US.html


Penyakit Ini Katanya Membunuh Orang Cantik Sahaja

Hari ini, dunia dihantui oleh pelbagai wabak baru seperti SARS dan Covid-19. Tetapi satu ketika dahulu, dunia pernah dihantui satu wabak penyakit yang hari ini boleh diubati dengan antibiotik: tibi/tuberkulosis atau batuk kering. Penyakit ini membunuh ramai orang dengan majoritinya ialah orang muda yang tampan dan cantik.

Disebabkan batuk kering sudah lama wujud dan direkodkan dalam lipatan sejarah manusia, saintis berselisih pendapat bila bakteria penyakit ini muncul. Ada yang berpandangan ia muncul 150 juta tahun lalu – era di mana benua super Gondwana telah berpecah dan membentuk dua pertiga benua dunia moden hari ini.

Tetapi ada juga yang percaya versi awal tuberkulosis wujud di Afrika Timur kira-kira tiga juta tahun lalu. Tidak mustahil semasa tempoh ini, manusia-manusia zaman awal sudah dijangkiti dengan penyakit berkenaan. Yang pasti, saintis percaya nenek moyang bakteria Mycobacterium tuberculosis (M. tuberculosis) dan semua variannya wujud sekitar 35,000 hingga 15,000 tahun lalu.

Manusia zaman awal telah meninggalkan Afrika Timur sekitar 1.7 tahun lalu. Tetapi golongan peneroka terawal ini digantikan oleh golongan migran seterusnya mengikut gelombang sekitar 89,000 hingga 35,000 tahun lalu. Kelompok ini keluar sambil membawa semua jenis penyakit termasuk batuk kering bersama mereka.

Ini secara tidak langsung menjelaskan bagaimana tuberkulosis boleh sampai sejauh India atau Amerika Selatan. Di Amerika Selatan atau lebih tepat Peru misalnya, pengkaji arkeologi menemui mumia pra-kerajaan Inca yang ditemui di selatan Peru yang mempunyai kesan lesion tuberkulosis.

Disebabkan kedudukannya di wilayah yang paling kering di dunia, mayat akan cepat mengering sebelum ia sempat mengalami proses pereputan. Pada awalnya, pengkaji arkeologi menyangka mumia tersebut mati akibat penyakit tibi yang dibawa Conquistador dari Eropah. Tetapi analisis DNA yang dijalankan pada sampel tisu lesion mumia berkenaan mendapati ia bukan sebahagian daripada ‘eksport’ yang dibawa orang Eropah ke Dunia Baru sekitar abad ke-16.

Selain mumia dari benua Amerika Selatan, mumia tamadun Mesir Purba juga merupakan bukti betapa merbahayanya penyakit batuk kering kepada manusia. Ini berdasarkan analisis mumia seorang wanita bernama Irtyersenu yang kini dipamerkan di Muzium Britain.

Balutan mumia itu dibuka dan dibedah oleh seorang pakar bedah British bernama Dr Augustus Granville sekitar tahun 1825. Pada ketika itu, Eropah dilanda fenomena Egyptomania atau kegilaan terhadap Mesir Purba yang dicetuskan akibat pencerobohan Napoleon Bonaparte ke atas Mesir pada akhir abad ke-18.

Berdasarkan dapatan bedah siasat yang dijalankan Dr Granville, sebab kematian Irtyersenu ialah akibat kanser ovari. Ini disebabkan penemuan tumor bersaiz buah oren yang dikenali sebagai sistadenoma. Tetapi tumor tersebut dianggap tidak merbahaya berdasarkan pemeriksaan sekumpulan pakar dari University College London pada 2009.Sebaliknya, mereka percaya punca sebenar kematian Irtyersenu ialah tuberkulosis. Ini berdasarkan penemuan DNA bakteria M. tuberculosis pada paru-paru, pundi hempedu dan tulang pehanya.

Jadi, kenapa tuberkulosis dianggap pembunuh orang muda dan cantik/tampan? Sebabnya mudah, usia majoriti mangsa tuberkulosis ialah sekitar 18 hingga 35 tahun. Ini berdasarkan pemerhatian figura perubatan Yunani terkenal, Hippocrates. Ini kerana kebanyakan pesakit yang mengalami penyakit itu berada dalam kumpulan umur yang dinyatakan.

Antara tanda awal penyakit batuk kering ialah batuk berterusan di mana ia boleh saja berlaku selama beberapa minggu atau bulan. Selain batuk berterusan, pesakit juga akan mengalami demam dan berpeluh pada waktu pagi dan malam, batuk berdarah dan hilang selera makan. Dengan menggabungkan semua tanda penyakit itu, tidak hairanlah mengapa orang merasa ngeri melihat pesakit batuk kering. Mereka boleh diibaratkan mayat hidup, menanti masa untuk dibawa kembali ke hadrat-Nya.

Lebih menyayat hati, ia boleh saja memusnahkan beberapa generasi keluarga dalam masa singkat. Kebiasaannya yang mati terlebih dahulu akibat batuk kering ialah kanak-kanak. Jika mereka berasal dari sebuah keluarga yang besar, bilangan mereka yang mati direkodkan berturut-turut sehingga sudah tidak ada lagi ahli keluarga berstatus kanak-kanak dalam keluarga.

Disebabkan penyakit tuberkulosis kerap berlaku dalam masyarakat terutama dalam kalangan orang muda, ia diromantiskan oleh sasterawan dan penulis. Kononnya, mangsa tuberkulosis kelihatan suci murni semasa kembali menemui Pencipta mereka.

Tak percaya? Salah seorang yang diberi label sedemikian ialah komposer Poland terkenal Frederic Chopin. Pakar perubatan percaya batuk kering menjadi punca kematian beliau secara tiba-tiba pada 1849 semasa berusia 39 tahun. Kekasihnya George Sand (nama pena bagi penulis Amantine Lucile Aurore Dupin) menggelar wajah Chopin semasa kematiannya sebagai wajah malaikat malang yang hiba.

Kematian pesakit batuk kering pada usia muda turut mencetuskan rasa cemburu individu terkenal seperti sasterawan British terkenal Lord Byron. Pada satu hari, beliau berkata kepada seorang rakan, “Aku rasa aku patut mati akibat tuberkulosis!” Rakannya yang terkejut mendengar kata-katanya itu bertanya mengapa Lord Byron berhajatkan perkara sedemikian. Lantas, beliau menjawab, “Kerana para wanita akan berkata, ‘Lihatlah si Byron itu. Kasihan dia. Dia nampak lebih menarik bila dia mati!'”

Disebabkan hal ini juga, ada penduduk yang bimbang pesakit-pesakit ini akan hidup semula macam Dracula. Ya, sebagai pontianak! Tetapi ketakutan sebegini wujud di sebahagian tempat di Eropah dan Amerika Utara pada abad ke-19. Satu contoh kes sebegini ialah kes Mercy Brown pada Mac 1892 di Exeter, Rhode Island, New England, Amerika Syarikat.

Pada satu ketika, keluarga Brown yang diketuai George Brown dijangkiti wabak tuberkulosis. Situasi ini  menyaksikan Mercy, ibunya Mary dan kakaknya Mary Olive mati akibat penyakit berkenaan. Selepas seorang lagi anaknya Edwin menderita penyakit sama, George merasakan wujud satu kuasa yang menjadi pencetus jangkitan wabak ini.

Hal ini bukan sesuatu yang baru di mana penyakit-penyakit didakwa dicetuskan oleh sesuatu yang ghaib seperti syaitan atau hantu. Disebabkan ia masih berakar dalam masyarakat, agak sukar untuk membuang mentaliti sebegitu rupa walaupun terdapat penjelasan logik tentang apa yang berlaku.

Dalam kes Mercy Brown, imej mayat yang dilihat orang kampung selepas kuburnya digali semula mencetuskan keributan dalam kalangan orang kampung. Tatkala mayat ibu dan kakaknya sudah mereput selepas kubur mereka digali semula, itu tidak berlaku kepada Mercy. Selepas kuburnya digali semula, alangkah terkejutnya orang kampung melihat mayat masih dalam keadaan baik walaupun Mercy dikebumikan beberapa bulan sebelumnya.

Rambut dan kukunya dikatakan telah bertambah panjang. Sementara kulit pada mayat Mercy masih utuh termasuk mempunyai kesan darah. Bagi orang kampung, hanya satu penjelasan yang boleh diterima: Mercy ialah pontianak!

Doktor tempatan yang mendengar kes itu mengingatkan penduduk agar tidak panik. Baginya, itu tidak pelik sama sekali. Keadaan cuaca sejuk di kawasan berkenaan membantu memelihara mayat dalam keadaan baik. Tetapi penjelasan tersebut tidak dilayan oleh penduduk tempatan. Jika Mercy merupakan pontianak, maka Edwin berada dalam bahaya.

Lantas, bagi menyelamatkan nyawa ahli keluarga Brown itu, mereka mengeluarkan jantung daripada badan Mercy sebelum membakarnya sehingga hangus. Dari situ, abu jantung berkenaan dicampur dengan air sebelum diberi minum kepada Edwin. Bagaimanapun, itu langsung tidak membantu pemulihan ahli keluarga Brown itu. Beberapa bulan selepas insiden berkenaan, Edwin kembali menemui Penciptanya.

Hanya selepas dunia memasuki tahun-tahun terakhir abad ke-19 dan abad ke-20, barulah para doktor sedar penyakit tersebut ialah penyakit berjangkit yang dicetuskan oleh kuman. Teori ini kemudiannya dibuktikan oleh seorang pakar perubatan Jerman bernama Hermann Heinrich Robert Koch pada 1882 di Persatuan Fisiologi Berlin. Disebabkan penemuan ini, ia buka lembaran baru tentang cara merawat penyakit berjangkit berkenaan. Koch kemudiannya dianugerahkan Hadiah Nobel Perubatan pada 1905.

Selepas Perang Dunia Kedua (WWII), penciptaan antibiotik membantu mencegah tuberkulosis daripada terus melarat. Secara perlahan-lahan, nama tuberkulosis sebagai penyakit berjangkit yang membawa maut mula dilupakan.

Tetapi di seluruh dunia, masih banyak kes batuk kering dilaporkan termasuk di Malaysia. Di Malaysia saja, 23,644 kes tuberkulosis dilaporkan pada 2020 berbanding 26,000 kes pada 2019. Walaupun angka ini menunjukkan pengurangan, itu tidak bermakna ia sudah tidak lagi menjadi ancaman kepada masyarakat.

Di seluruh dunia pula, 1.5 juta kes kematian akibat batuk kering dilaporkan. Ini menunjukkan penangan tuberkulosis masih kuat di sebalik cabaran wabak baru seperti SARS dan Covid-19. Patutlah ia digelar kapten kematian di negara-negara Barat sehingga hari ini.

Nota kaki

lesion – perubahan pada sesebuah organ atau tisu selepas mengalami jangkitan atau kecederaan fizikal. Perubahan boleh memberi kesan negatif kepada organ atau tisu yang dinyatakan.

George Sand – penulis popular Perancis sekitar 1830-an dan 1840-an. Dikatakan lebih popular daripada figura hebat dunia penulisan Perancis, Victor Hugo dan Honore de Balzac sekitar tempoh berkenaan.

RUJUKAN

Ponti, C. (2019, 25 Oktober). When New Englanders Blamed Vampires for Tuberculosis Deaths. History.com

Fu-hrer, M. (2021, 24 Februari). THE DISEASE THAT KILLED THE YOUNG AND THE BEAUTIFUL. Historynet.

Daniel, T. M. (2006). The history of tuberculosis. Respiratory Medicine Jilid Ke-100, Isu Ke-11, Muka surat 1862-1870.


Pirates of the Caribbean Buat Negara Sendiri

Perbicaraan Johnny Depp dan Amber Heard mewajarkan kita bincang pasal Pirates of the Caribbean. Tetapi bukan filem yang bakal ada sekuel tanpa Depp. Topik kali ini adalah mengenai sebuah negara yang dibina kalangan lanun di Laut Caribbean.

Di sini ada 700 buah pulau yang lama menjadi tempat teduhan lanun. Macam-macam dibuat semasa berteduh. Kutip hasil hutan, jika ada. Baiki kapal kalau boleh. Tidur di atas darat tanpa gelora laut.

Zaman lanun menghampiri kemuncak bermula 1650-an. Pemilik-pemilik kapal turun laut untuk melakukan kerja jahat (pada mata kerajaan). Harta rampasan dibuat harta sendiri, sekali gus merugikan negara yang berdagang. Harta hilang; kapal pun lesap. Itulah kerja para lanun seperti Henry Avery dan Benjamin Hornigold.

Dua nama ini sememangnya penting dalam buku sejarah lanun. Pada tahun 1696, Henry Avery membawa kapalnya untuk bertemu dengan Gabenor Nicholas Trott di South Carolina. Trott adalah seorang figura Inggeris yang berkuasa di koloni jajahan Amerika (hari ini menjadi Amerika Syarikat).

Avery membayar rasuah emas dan perak pada pihak Trott. Syarat rasuah ini adalah untuk menubuhkan sebuah pengkalan lanun di Nassau.

Jadi perspektifnya mudah: Avery mencari jalan untuk menghalalkan kerja lanun. Dalam buku undang-undang, “pirate” ditukar nama menjadi “privateer” (anggota perang swasta). Setelah menyusahkan bukan main ramai pedagang sampai jadi “Raja Lanun”, Avery akhirnya mendapat pengampunan dan pengesahan kerajaan.

Negara Komunis Sebenar

Henry Avery membina sebuah republik yang mengiktiraf semua lanun. Negara ini sebenarnya tiada kerajaan. Semua lanun dilayan setaraf, berdasarkan jawatan mereka dalam kapal. Tukang masak masuk dapur. Gundik masuk bilik. Nakhoda pula sedarjat antara satu sama lain. Semua wajib mematuhi perlembagaan iaitu “Artikel Persefahaman” yang menentukan nilai disiplin dan pembahagian harta rampasan.

Walau bagaimanapun Republik Lanun hanya diiktiraf kerajaan Inggeris sahaja. Kerajaan Perancis dan Sepanyol masih berbulu dengan para lanun. Kalau jumpa, mesti siat sampai ke tulang.

Baru saja tubuh kerajaan, pulau lanun ini digempur gandingan Perancis dan Sepanyol – dua pengaruh yang bersatu untuk melenyapkan lanun. Semua bertempiaran lari meninggalkan pulau tanpa penghuni. Ada yang cabut lari dalam keadaan bogel pun (Craton & Saunders, 2000).

Pihak Inggeris macamlah tidak kenal – kalau terkepung habis, mereka buat apa yang mereka selalu buat: tinggalkan saja. Dasar British punya akal. Selepas Inggeris mengangkat kaki meninggalkan Nassau, saki-baki pengaruh Avery kembali untuk buat suka hati.

Anggota lanun bertambah begitu mendadak sampai “negara lanun” ini kembali menjadi ancaman utama. Sekitar 1713, Benjamin Hornigold mula terjun menjadi lanun dengan hanya satu kapal (Konstam, 2006).

Dalam masa sekejap, kekuatan laut Hornigold bertambah sampai lima buah kapal dan 350 anggota. Tidak lupa juga pada nama-nama agung lain seperti Charles Vane, Calico Rackham dan Anne Bonny.

Kejatuhan Sebuah Negara

Semua negara boleh bertahan melawan musuh luar. Negara lemah pun terbukti boleh mengalahkan musuh gergasi.

Macam mana Greece dulu tewaskan Parsi, macam itulah Vietnam tewaskan Amerika Syarikat – dan macam itu juga Ukraine semakin tewaskan Rusia. Apa yang kita boleh nampak pada ketiga-tiga negara besar ini? Kuasa dan tentera agung saja tidak berguna kalau bocor dari dalam.

Republik Lanun mula berpecah belah kerana kuasa Eropah bermain diplomasi. Inggeris antaranya sanggup mengampunkan semua lanun asalkan serah kalah dan menghentikan aktiviti. Dengan syarat “bunuh lanun yang masih bermaharajalela”.

Kalau yang terima pengampunan ini lanun-lanun picisan tidak mengapa juga. Masalahnya, Benjamin Hornigold sendiri terima pengampunan kerajaan dan selamba menggempur laut membunuh lanun lain.

Jelas sekali, sebuah negara bukan setakat penubuhan semata-mata. Rakyatnya harus percaya ia adalah negara. Kalau setakat teduhan atau pengkalan, memang bukan negara namanya.

RUJUKAN:

Craton, M., & Saunders, G. (2000). Islanders in the Stream: A History of the Bahamian People. University of Georgia Press.

Konstam, A. (2006). Blackbeard: America’s Most Notorious Pirate. John Wiley & Sons. Halaman 63.


Kenapa Lembab Sangat Proses Vaksinisasi Di Jepun?

Pada awal suku pertama tahun 2021 menyaksikan vaksin-vaksin sudah mula siap dan diedarkan ke seluruh dunia. Ada negara yang pada mulanya merupakan antara negara terteruk yang dilanda Covid-19, kini mencatatkan penyembuhan yang ketara setelah vaksin diterima oleh penduduk-penduduk negara terbabit seperti Korea Selatan, United Kingdom dan Amerika Syarikat.

Namun, keadaannya lain pula di Jepun. Kerajaan yang dipimpin oleh Yoshihide Suga sering mendapat tekanan dari orang awam berkenaan sistem pemberian vaksin yang agak lambat. Kerajaan Jepun juga sering melaksanakan darurat atau perintah kawalan yang tidak berkesudahan atas alasan untuk mengekang wa.bak ini, ( macam kena dengan situasi negara di Isketambola).

Tambahan pula, pada tahun ini, Jepun bakal menjadi tuan rumah bagi sukan Olimpik 2021. Oleh itu, semestinya vaksin amat diperlukan untuk membentuk imuniti kelompok sebelum Olimpik berlangsung kerana dianggarkan, seramai 30 ribu orang bakal berkampung di Jepun semasa temasya itu nanti.

Pihak pembangkang mula mendesak agar kerajaan Jepun menarik diri dari menjadi tuan rumah untuk mengelakkan “kluster global” muncul selepas temasya itu nanti.

Mengapa Jepun begitu lambat menerima vaksin?

Jepun merupakan antara negara yang membeli vaksin jenis Pfizer. Selepas ujian klinikal vaksin Pfizer sudah diluluskan dan bersedia untuk dihantar keluar, negara Jepun masih sangsi dengan kemampuan vaksin tersebut. Jadi, mereka meminta agar pihak syarikat vaksin Pfizer ini untuk adakan lagi ujian klinikal sebelum dibawa ke Jepun.

Semasa ujian klinikal vaksin Pfizer diadakan dari Julai hingga November, pihak syarikat Pfizer menawarkan sukarelawan kepada seluruh dunia, termasuklah 2000 orang dari Asia. Namun, pihak Jepun hanya menghantar 160 orang sahaja.

Pihak kesihatan di Jepun mengatakan bahawa, tindakan kerajaan Jepun menghantar 160 orang itu amat tepat. Namun, bagi pihak pembangkang, tindakan ini sengaja dilakukan oleh Suga agar beliau boleh melaksanakan Perintah Kawalan.

Dari segi masyarakat Jepun pula, walaupun mereka terkenal dengan budaya disiplin mereka yang tinggi, kebanyakan mereka masih sangsi dengan vaksin yang sedia ada. Boleh juga dikatakan, sesetengah dari mereka ini merupakan anti vaksin yang menyebabkan imuniti berkelompok sukar untuk dicapai. Di Jepun juga, hanya doktor sahaja yang dibenarkan untuk mencucuk vaksin.

Mereka juga kekurangan khidmat pasukan perubatan untuk melaksanakan program ini. Walaupun doktor-doktor gigi bersedia untuk membantu para doktor di hospital, namun mereka langsung tidak dipanggil oleh pihak berkuasa untuk membantu dalam program vaksin ini.

Terdapat juga ura-ura mengatakan syarikat perubatan di Jepun sedang menghasilkan vaksin mereka sendiri. Sebuah syarikat dari Jepun, iaitu Shionogi berkata bahawa vaksin mereka dijangka akan siap pada akhir tahun ini dan kini sedang berada di dalam fasa ujian klinikal.  Tapi, ini seakan mustahil kerana penciptaan vaksin bukan suatu perkara yang popular di Jepun dan pihak pelabur di sana jarang untuk melabur bagi tujuan vaksin.

Setakat hari ini, hanya 3.9 juta sahaja rakyat Jepun yang sudah mendapatkan vaksin, ataupun 3.1% dari jumlah penduduknya. Untuk mengelakkan pembaziran, khabarnya Jepun akan memberi vaksin ke negara-negara lain seperti Taiwan,Vietnam, Malaysia dan India.

Mungkin Jepun perlu belajar bagaimana negara kita menghadapi Covid-19 ini. Selama ini, Malaysia selalu mencontohi Jepun dalam kebanyakan hal sehinggakan wujud Dasar Pandang Ke Jepun. Mungkin di era Covid-19 ini, Jepun pula patut mencontohi Malaysia dan mewujudkan Dasar Pandang Ke Tanah Melayu.

RUJUKAN:

EXPLAINER: Why Japan has been slow to roll out vaccinations. The Asahi Shimbun. (2021, May 14). http://www.asahi.com/ajw/articles/14349720.

DEFINE_ME. (n.d.). https://www.thelancet.com/journals/lancet/article/PIIS0140-6736(21)01220-4/fulltext.

Japan plans to give jabs to Vietnam, Malaysia; Indian states ease lockdowns. South China Morning Post. (2021, June 5). https://www.scmp.com/news/asia/east-asia/article/3136185/coronavirus-japan-plans-give-vaccines-vietnam-malaysia-indian.

Ap. (2021, June 1). Slow Japan Vaccination Rate Is Elevating Risk For Tokyo Olympics. HuffPost. https://www.huffpost.com/entry/japan-vaccine-tokyo-olympics_n_60b66b64e4b01de8b7884b8f.


Prasasti Kemenangan Raja Darius Dari Parsi Ditemui Sejauh Di Russia

Sepasukan ahli arkeologi Russia telah menemukan sebuah prasasti yang mengandungi pesanan daripada Raja Darius, salah seorang pemerintah Parsi purba yang paling masyhur.

Penemuan ini dilakukan di tapak Yunani purba yang dikenali sebagai Phanagoria, terletak berhampiran Crimea dan Laut Hitam. Menurut Vladimir Kuznetsov, pengarah Phanagoria Historical and Archaeological Museum-Preserve dan ekspedisi Phanagoria oleh Institute of Archaeology of the Russian Academy of Science, tidak keterlaluan untuk menyebutkan penemuan ini sebagai “sebuah penemuan yang bersignifikasi antarabangsa.”

Selain itu, para penyelidik turut menemukan runtuhan dari perkubuan purba yang usianya diperkirakan adalah pada kurun ke-6 SM. Pembinaan ini mungkin musnah pada pertengahan kurun ke-5 SM, sekaligus menjadikan tapak itu lebih menarik perhatian. Ia merupakan satu fenomena dalam arkeologi klasik. Ekspedisi ini ditaja oleh seorang billionair Russia, Oleg Derpaska yang merupakan pemilik Volnoe Delo Foundation.

Ahli-ahli arkeologi mengumumkan bahawa penemuan prasasti ini dalam laporan yang disiarkan dalam laman sesawang Volnoe Delo. Teks ini diukir pada sekeping marmar dalam tulisan kuneifom purba yang hanya digunakan oleh raja Parsi. Namun malangnya, hanya 10-15% sahaja dari teks itu yang terselamat. Apapun, para penyelidik berupaya untuk membaca dan memahaminya, seterusnya mengenal pasti bahawa prasasti itu dihasilkan oleh Raja Darius I yang hidup antara 550 dan 486 SM.

Para penyelidik menyatakan bahawa salah satu perkataan yang terkandung dalam prasasti tersebut ialah “Miletus”, iaitu nama kota Yunani purba di Ionia. Kota tersebut merupakan pusat penentangan terhadap Darius. Ahli arkeologi meyakini bahawa Darius mendirikan prasasti ini bagi memperingati kemenangannya di Miletus. Namun, sebahagian prasasti ini kemudiannya diangkut ke Phanagoria oleh kapal. Apapun, penemuan ini dianggap sangat penting lantaran kebanyakan prasasti yang berkait dengan raja-raja Parsi lazimnya ditemui di Persepolis, Iran.

Menurut The Art Newspaper, Kuznetsov mendakwa bahawa prasasti ini “terbukti memerihalkan sejarah penundukkan pemberontakan Ionia” dan mengaitkan Phanagoria “dengan salah satu peristiwa paling penting dalam sejarah purba, yakni peristiwa yang meninggalkan kesan mendalam terhadap orang Parsi dan Yunani sekaligus memungkinkan usaha untuk menjejak perkaitan antara koloni ini dan wilayah-wilayah Yunani lain, serta meneliti signifikasinya dalam memajukan tamadun Hellenistik di pantai Laut Hitam.”

Namun, ini bukanlah satu-satunya penemuan yang mengejutkan berkaitan Darius pada tahun ini. Pada bulan April 2016, pasukan penyelidik yang sama mengumumkan penemuan serpihan panah marmar di Phanagoria yang pernah dimiliki oleh Darius. Inskripsi pada panah tersebut membuktikan bahawa ia dihasilkan pada kurun ke-5 SM. Penemuan-penemuan ini juga mengemukakan bahawa raja Parsi itu menundukkan pemberontakan Yunani dan kemudian menghasilkan sebatang panah marmar yang mengandungi inskripsi bagi memperingati peristiwa itu.

Darius I merupakan salah seorang pemerintah Empayar Achaemenid. Pada era pemerintahannya, beliau bertanggungjawab memperluas empayar hingga jajahannya merangkumi Parsi, Asia Tengah, Asia Barat, Kaukasus, sebahagian Balkan, dan timur laut Afrika termasuk Mesir. Beliau juga merupakan raja Mesir.

Beliau dikenali dalam karya sastera sebagai Darius Agung lantaran pencapaian ulungnya baik sebagai seorang raja mahupun pahlawan. Beliau merupakan suami kepada Atossa, puteri Cyrus Agung. Darius juga merupakan ayah kepada Raja Xerxes I, yang bertanggungjawab memenangi Pertempuran Thermopylae yang masyhur.

Darius berjaya menubuhkan sebuah sistem baru dalam empayar, membentuk wilayah-wilayah baru dan meletakkan pegawai-pegawai satrap untuk mentadbirnya. Beliau juga mengangkat Bahasa Aram (Aramaic) sebagai bahasa rasmi Empayar Achaaemenid, di samping memulakan sistem kewangan.

Darius juga muncul dalam Bible, dalam kitab Zechariah, Daniel, Ezra-Nehemiah dan Haggai. Apapun, wujud juga lembaran hitam sepanjang pemerintahannya, di mana yang paling utama di antara semua adalah Pertempuran Marathon yang meletus pada September 490 SM, di mana Miltiades dan pasukan tenteranya berupaya mengalahkan pahlawan-pahlawan Parsi yang jauh lebih ramai bilangannya.

TERJEMAHAN:

Natalia Klimczak. (10 Ogos 2016). Ancient Fort and Stele Proclaiming Victory of Famous Persian King Found in Russia. Ancient Origins. https://www.ancient-origins.net/news-history-archaeology/ancient-fort-and-stele-proclaiming-victory-famous-persian-king-found-russia-020938